הוועדה המשותפת לוועדת הכלכלה ולוועדת הכנסת לדיון בהצעת חוק התקשורת (בזק ושידורים תיקון - אסדרת ערוצים ייעודיים), כנסת 20, פרוטוקול מספר 5, 2018-01-04 13:00

יואב קיש: אנחנו ממשיכים את הדיון.

יואב קיש: הדובר הבא הוא זיו מאור.

יואב קיש: בקשה, אתה עוד לא דיברת.

<זיו מאור: ראשית לעניין הנושא של רשימה לבנה מול רשימה שחורה.

<זיו מאור: היושב ראש אמר פעמיים בדיון - -

יואב קיש: אני רוצה רשימה לבנה.

<זיו מאור: יש בעיות משפטיות ליישם את הרשימה הלבנה.

יואב קיש: אני צודק שזה בעייתי, לא?

<זיו מאור: אני חושב שיותר ממחצית מהיושבים פה הם משפטנים ברמה כזו או אחרת.

<זיו מאור: אני הקטון שבהם.

<זיו מאור: יש מקום לפתוח לדיון את המורכבות המשפטית ולדון עליה.

<אתי בנדלר: אם אתה רוצה להחליף אותי ואת היועצים המשפטיים ממשרדי הממשלה במתן חוות לוועדה, בבקשה.

<אתי בנדלר: אחרת, עם כל הכבוד, אני לא מתדיינת.

יואב קיש: אני אסביר לך גם את הלוגיקה שהבנתי.

יואב קיש: הלוגיקה לגבי רשימה לבנה מול רשימה נגטיבית – לא צריך לקרוא לה נגטיבית - היא כזו שכשאתה מוריד סעיף, דן בו ומסביר את ההיגיון למה הורדת אותו, אתה עשית "וי" על העניין.

יואב קיש: אם אתה מגדיר לבנה, יכול להיות שיש סעיפים אחרים שצריכים להיכלל ולא דנת בהם.

יואב קיש: זו הסיבה העיקרית.

יואב קיש: מכיוון שאני לא משפטן, וההיגיון - -

<אתי בנדלר: אבל אתה אמרת את זה מאוד יפה, מה גם שאף אחד לא סרק עכשיו את כל החקיקה כדי לפטור אותם מכל - -

<זיו מאור: את אותו טיעון, היושב-ראש, אני מעמיד כנגד.

<זיו מאור: השאלה היא מה אנחנו מעמידים מול מה - האם ברירת המחדל היא שיש המון המון כוח לרגולטורים על הערוצים, או שברירת המחדל היא שהשידור הוא חופשי.

<זיו מאור: ראשית לגבי ההערה של היועצת המשפטית.

<זיו מאור: בעבר היה לי רצון להשתלב בלשכה המשפטית בכנסת, נמלכתי מרצוני זה, אבל עם כל הכבוד אני חושב שמדובר בדיון משפטי שמשליך על נושאים עקרוניים.

<זיו מאור: בטיוטה של דוח פילבר שפורסמה במרץ 2015 - -

<אתי בנדלר: חייבים לשמוע את גברת נויפלד כשאתה מתייחס לדוח פילבר, כי אני לא מכירה - -

<זיו מאור: אני אתייחס רק למטבע לשון, לא להערה מהותית.

<זיו מאור: אחד המשפטים שהופיע בטיוטה ונשמט מהדוח הסופי, הוא הקביעה שמתחילים את הרגולציה על לוח חלק.

<זיו מאור: אני חוזר שוב, חוק הרשות השנייה נחקק מזמן.

<זיו מאור: רבות מאוד מההוראות שלו רלוונטיות, מסיבות - -

יואב קיש: אתה לא תצליח לשכנע אותי לעבור לרשימה לבנה, כי כבר אמרתי לך את הנימוק שאני חושב.

<זיו מאור: אני מבין.

<זיו מאור: אז אני חוזר על עמדתי, על כך שצריך לקיים דיון בנושא המסוים הזה.

<זיו מאור: לגבי הנושא של 30% וערוץ ייעודי זעיר.

<זיו מאור: אני חושב שרבים מאלה שישבו בחדר השני ויגיעו עוד מעט לפה, מסכימים שזה לא שקיים צורך סטטוטורי בכך שהרגולטור יקבע תוכן.

<זיו מאור: קיימת הסכמה על כך שכשהרגולטור ניסה לפקח על תוכן של ערוץ ייעודי, הוא נכשל בכך, ולא בגלל שאנשיו לא מוכשרים, לא ראויים או רשעים, אלא בגלל שהמנגנון הזה הוא לקוי מיסודו.

<זיו מאור: הרצון לייצר את הערוץ הייעודי הזעיר לא נולד מרצון לייצר את התוכן, אלא מתוך רצון למצוא את הדרך לעקוף אילוצים אחרים שנוגעים לסוגיות כמו דמי מעבר, דמי הפצה או דמי רישיון.

<זיו מאור: אין דרך לרבע את המעגל להבנתי.

<זיו מאור: הרגולציה על תוכן לא עובדת.

<זיו מאור: בסופו של דבר, הפתרון הלא אלגנטי, שלא רומס את האינטרסים הקניינים הלגיטימיים של אף שחקן אחד אחר, הוא את עלות הפיקוח של הערוצים שעוברים כעת לרשות השנייה לממן מכספי האוצר על חשבון החיסכון שנחסך למועצת הכבלים והלוויין בכך שהם עוברים לשם.

<אתי בנדלר: זאת אחת הבעיות שאני רוצה להעלות.

יואב קיש: אז נדבר על זה כשאת תדברי על זה, וזה יחזק או לא יחזק.

<זיו מאור: זאת הדרך היחידה.

<זיו מאור: הרגולציה על תוכן נוסתה וכשלה.

<זיו מאור: הדבר האחרון שאני רוצה להציב זה הטבלה שהיושב ראש הציג.

<אתי בנדלר: אגב, הקביעה שאתה מדבר שהרגולציה על תוכן כשלה באופן גורף - -

יואב קיש: לא מקובל.

<אתי בנדלר: היא ממש לא נכונה.

<זיו מאור: זאת דעתי.

<אתי בנדלר: יש עניין של עובדות.

<אתי בנדלר: חובת הפקות מקומיות או הפקות מקומיות קנויות, איש לא יגיד - -

יואב קיש: או סוגה עלית.

<אתי בנדלר: סוגה עילית, קנויות וז'אנר עליון.

<אתי בנדלר: יכולים להיות ויכוחים מה מסווג בתוך זה.

יואב קיש: נכון, אבל יש שם בפירוש השפעה על השוק.

<אתי בנדלר: איזו שאלה.

<זיו מאור: אני אומר חד וחלק, כל הרגולציה על תוכן, לרבות סוגה עילית והפקות מקומיות - -

יואב קיש: מיותרת.

<זיו מאור: לא רק מיותרת, אלא גם הוכיחה את כישלונה.

<זיו מאור: היא גם פוגעת בחופש הביטוי וחופש היצירה בישראל.

<זיו מאור: זו דעתי, אבל זו לא הפלטפורמה לדיון הזה.

<אתי בנדלר: ככל שמדובר בדעה ולא בקביעה, אני מכבדת את דעתו של כל אדם.

<זיו מאור: לגבי הטבלה.

<זיו מאור: אני חושב שהטבלה הזאת מגשימה במהותה את חוק פרקינסון.

<זיו מאור: היא מסובכת מידי.

<זיו מאור: כשמחוקקים חוקים מסובכים, ואני מהדהד את מה שאמרה יושבת ראש מועצת הכבלים והלוויין מוקדם יותר היום, הכוח נשאר בידיו של הרגולטור בחדרים חשוכים כך שיכולת המחוקק לפקח על הנעשה בהם היא מאוד מאוד מוגבלת.

<זיו מאור: אני אומר את הדבר הבא, היושב-ראש.

<זיו מאור: יש מודל - הוא המודל הבלגי שהוצע על ידי פורום בוועדת פילבר לפני שנתיים - שנדון בחדרים סגורים ונזרק לאיזו שהיא מגירה.

<זיו מאור: המודל הזה הוא מודל מתמטי שמשאיר אפס שיקול דעת לפקידים.

<זיו מאור: כך צריך להיראות מודל חקיקתי, הגם שהוא מסובך ליישום.

<זיו מאור: הצעתי, וזאת על מנת להגשים את המטרות שחזרו עליהן שוב ושוב ושוב, היא לקבוע, בהוראת שעה, את רף ה10% כרף שמעליו לא חלות חובות רגולטוריות מהסוג שדובר בהן.

יואב קיש: מעליו או מתחתיו?

<זיו מאור: מתחתיו.

יואב קיש: אמרת שמעליו.

<זיו מאור: אני מתנצל, טעות בדיבור.

<זיו מאור: אני מדבר על כך שמתחתיו לא חלות החובות הרגולטוריות.

<זיו מאור: צריך לתת למערכת שנה.

<זיו מאור: צריך לקבוע כהוראת שעה את רף ה-10%, לוותר על הרפים האחרים שנקבעו בהצעה מאחר שזה נותן חופש פעולה רב מידי לפקידים על חשבון חופש הביטוי וחופש היצירה של היוצרים, האזרחים והערוצים, וצריך לדון בנושא הזה מחדש בעוד שנה, לבחון את התועלת ואת הנזק הציבורי שנגרמו.

יואב קיש: אני עובר לדובר הבא, וזה עורך הדין יגאל דנינו מערוץ ההידברות.

<יגאל דנינו: תודה.

<יגאל דנינו: ערוץ ההידברות משדר כבר כ-10 שנים באפיק 97 בהוט וביס.

<יגאל דנינו: הוא משדר לעשרות אלפי בתי אב.

<יגאל דנינו: רוח הערוץ הם שידורים בתחום היהדות לפלח היהודי מסורתי.

<יגאל דנינו: הערוץ מתקיים מתרומות בלבד, בעיקר של הצופים שלו.

<יגאל דנינו: זה מודל ייחודי.

<יגאל דנינו: בכלל, זה ערוץ שהוא די ייחודי ביער הערוצים הקיימים, אין לו מודל עסקי, מסחרי.

<יגאל דנינו: לפני כשנתיים בערך מועצת הכבלים הטילה על הערוץ עיצום כספי, משום שהערוץ שידר פרסומות לפעילויות של עמותת הידברות.

<יגאל דנינו: אנחנו מדברים על כנסים, על סדנאות, חס וחלילה לא על פרסומות מסחריות.

<יגאל דנינו: מאז נאסר עלינו לשדר את הפרסומות האלו.

<יגאל דנינו: אנחנו פנינו בבקשה לתת לנו היתר לשדר פרסומות, כשהכוונה היא לא לפרסומות מסחריות, אלא לתשדירים שמיועדים לפעילויות של העמותה, כשזה בסמכות השר לפי חוק התקשורת.

<יגאל דנינו: עד היום לא קיבלנו את ההיתר הזה.

<יגאל דנינו: כעת נפתח הפתח, גם באמצעות הצעת החוק שמונחת כרגע על שולחן הוועדה.

<יגאל דנינו: אנחנו מבקשים שיינתן לנו פתרון באמצעות חוק הרשות השנייה או באמצעות חוק התקשורת, אם על ידי מתן אפשרות להיכנס לאחת הרובריקות שבטבלה שהוצגה היום, או באמצעות ההיתר ששר התקשורת מוסמך לחתום עליו.

<יגאל דנינו: בכל אופן, המשך המצב הקיים שבו הערוץ, שמתקיים מתרומות בלבד, אין לו מודל מסחרי אחר, אין לו מודל הכנסות, לא רשאי אפילו לפרסם את הפעילויות של העמותה שגם מהוות איזה שהוא מקור הכנסה, זה מצב שהוא לא ייתכן.

<יגאל דנינו: אם מדברים על פלורליזם, אז הערוץ הזה יושב על נישה, נישה מאוד ייחודית, פלח של קהל דתי, אפילו חרדי, שמקבל תוכן שמתאים לו ובעצם מממן היום את השידורים האלה מתרומות.

<יגאל דנינו: צריך לתת איזה שהוא אופק לערוץ הזה להמשיך להתקיים, וזה על ידי הכנסות מתרומות של העמותה.

יואב קיש: תודה.

יואב קיש: אני שמעתי על העניין.

יואב קיש: גם הייתה לנו שיחה עכשיו במזנון על הבעיה.

יואב קיש: נרשמת, לכן רציתי שתקבל את זכות הדיבור.

יואב קיש: אני אגיד לך גם את מה שאמרתי לך בהתייחסות עקרונית.

יואב קיש: ראשית, אני לא הולך לדון בהעברה של ערוצים, מלבד הערוצים הייעודים שיש להם בסיס מסחרי ולכן הם מתאימים לעבור לרשות השנייה.

יואב קיש: בכל הערוצים האחרים, לא רק הערוץ שלך, ויש רבים כאלה, אני לא הולך לדון בוועדה הזאת, זה לא המקום.

יואב קיש: מצד שני, אני מכיר ושמעתי את הבעיה הזאת.

לא לדון בתיקון הזה.

יואב קיש: לא לדון בבקשתך לעבור לערוצים המסחריים.

להצטרפות במסגרת המהלך הזה.

יואב קיש: במהלך הזה.

במהלך הכולל - -

יואב קיש: אני דיברתי על המהלך הזה שאני עושה עכשיו.

<אתי בנדלר: יכול להיות שהוא יכול לבקש רישיון מסחרי.

יואב קיש: נכון, אם תבקש רישיון מסחרי ותלך לשידור מסחרי, אבל אז יחולו עליך דמי רישיון וכל הדברים.

יואב קיש: אני לא רוצה להיכנס לזה כרגע, כי זה כל אחד יוכל לעשות.

איתן כבל: כמה כאלה יש, סתם רק בשביל לקבל - -?

יואב קיש: לא יודע.

יואב קיש: יש גם ערוצי ילדים.

<יגאל דנינו: מעט מאוד.

יואב קיש: לא משנה.

יואב קיש: איתן, אני לא מתכוון לפתור את כל הבעיות של כולם.

יואב קיש: אני כן רוצה להגיד, ותיכף אני אתן ליעקב אשר לדבר, שאני מבין שיש פה בעיה ספציפית שניתן לפתור אותה בהוראת שר או בחקיקה בחוק התקשורת.

יואב קיש: בקשה, יעקב.

יואב קיש: אם אתה רוצה שנתייחס לזה, אז בקשה.

כן.

כמו שאתה אמרת, אני רוצה רק שיבינו את העניין.

ברגע שמופיע הדבר הזה שאין פרסומות, אז יש פרשנות על מה שהם עושים.

הרי הם מחזיקים את עצמם מתרומות בלבד.

יואב קיש: כן, עמותה ללא מטרת רווח.

אבל מה המטרה שלהם, בשביל מה הם עושים את זה?

הם עושים את זה למען דברים שהם מאמינים בהם ורוצים לחלוק אותם עם הציבור הרחב, בין היתר את זה שהם באים ואומרים: בשבת הקרובה, שבת פרשת שמות, אנחנו, הידברות, לא גוף אחר, עושים כנס במקום מסוים.

עודד פורר: זה כמו שתגיד שלערוץ 10 שאסור לפרסם את התכנית - -

בדיוק.

יש פה עוול מתמשך בזה שמונעים מהם לעשות את זה.

יואב קיש: איפה נציגי המשרד?

הם כבר נקנסו על הדבר הזה.

אני מבין שלהוסיף ולהיכנס לערוצים נוספים, למרות שאולי הם לא הרבה, במהלך הזה זה לא הולך להיות.

אם צריך, אפשר לדבר על זה במסגרת המהלך שיהיה בחוק ההסדרים, או כשתגיע כל הרפורמה המדוברת.

יש שתי אפשרויות.

יש אפשרות שהשר ייתן היתר.

אם יש בעיה בזה, זה לא עובד, או זה לא קורה, אני מבקש להוסיף את התיקון המתבקש בתוך חוק התקשורת במהלך חקיקת החוק הזה בין קריאה ראשונה לשנייה.

יואב קיש: אני אגיד ככה לגבי זה.

יואב קיש: יונתן, אני יודע שאתה רוצה להתייחס, אבל יכול להיות שאני אפטור את ההתייחסות שלך בדבריי.

יואב קיש: אני לא נוקט פה עמדה לגבי התנהלות ערוץ ההידברות מול מועצת הכבלים והלוויין, ממש לא, ואין בכוונתי.

יואב קיש: אני לא מאשים אף אחד מהצדדים.

יואב קיש: בעניין הזה אני מכבד את שני הצדדים באמירותיהם שלהם.

יואב קיש: אני לא שופט פה.

אגב, זה עבר את הייעוץ המשפטי של מועצת הכבלים.

יואב קיש: לעצם הייעוד של הצעת החוק הזאת הנושא הספציפי הזה שונה, אבל אני בהחלט מוכן לדון בו בין ראשונה לשנייה ושלישית במסגרת תיקון לחוק התקשורת.

יואב קיש: אני אומר בצורה הכי ברורה, וזה כדי להבהיר ואולי למנוע ספקות, אנחנו נעשה את זה גם בדיון עם מועצת הכבלים והלוויין וגם עם - -

<מיכל רפאלי כדורי: זה יהיה רק לערוץ ההידברות, או גם לערוצים אחרים?

יואב קיש: כרגע זו בעיה שהיא - -

<אתי בנדלר: זה לא תיקון שמתחייב אפילו מההרחבה שמדובר בה כרגע.

יואב קיש: אין ספק.

יואב קיש: אני מקבל את ההערה.

יואב קיש: אני לא דן בזה עד קריאה ראשונה.

יואב קיש: אני מבקש מיעקב אשר לבוא בדברים עם המשרד, כי בהנחיות שר זה אולי יותר פשוט.

שרן השכל: אם הם רוצים, שילכו עם הרישיון הזעיר, כמו שאנחנו - -

<אתי בנדלר: אני הצעתי שייקחו רישיון זעיר, אבל אז הם אומרים שהם לא רוצים להפוך לערוץ מסחרי.

יואב קיש: אין כוונה להפוך אותם למסחרי.

יואב קיש: אנחנו שמענו.

יואב קיש: אמרתי לך את ההתייחסות שלי.

יואב קיש: אנחנו גם נראה אם ניתן לפתור את הנושא הזה ישירות מול השר כך שהוועדה לא תידרש.

יואב קיש: אם תידרש, ייתכן ונדון.

<יגאל דנינו: אנחנו לא פוסלים את האפשרות להפוך - -

יואב קיש: זכותכם תעמוד לכם.

<מיכל רפאלי כדורי: אני מבקשת מילה אחת בהקשר הזה.

יואב קיש: סיימתי את הדיון בהקשר הזה.

יואב קיש: אנחנו ממשיכים.

יואב קיש: אני רוצה להגיד מילה על לוחות הזמנים.

יואב קיש: נשאר לנו דובר אחרון שעוד לא אמר.

יואב קיש: הדובר האחרון הוא אמיר וויטמן.

<אמיר וייטמן: תודה, אדוני היושב-ראש.

<אמיר וייטמן: אני פה מייצג את התנועה הליבראלית החדשה.

<אמיר וייטמן: אנחנו בכל התחומים רוצים לקדם שוק חופשי, לאפשר לכולם לסחור באופן חופשי בכל התחומים.

<אמיר וייטמן: הדוגמה פה של ערוץ הידברות כדוגמה צריכה להטריד אותנו.

<אמיר וייטמן: אני חושב שזו חרפה שעורך דין של הערוץ צריך לבוא לכנסת ולהתחנן על מנת שיאפשרו לערוץ שהוא מייצג לשדר תכנים ודברים כאלה.

<קריאה: פרסומות רצית לומר.

<אמיר וייטמן: זה אפילו לא פרסומות.

<מיכל רפאלי כדורי: למה זה לא פרסומות?

<מיכל רפאלי כדורי: זה משודר אצלנו, וזה פרסומות.

<אמיר וייטמן: כל אדם שיש לו סוג של יושרה מינימאלי צריך איכשהו להזדעזע ממצב כזה.

<אמיר וייטמן: יש בציבור קבוצות רחבות מאוד, וזה לא סוד, שיש להן רגשות מאוד מאוד קשים כלפי חלקים גדולים בתקשורת הישראלית.

<אמיר וייטמן: העובדה היא שהרבה אנשים לא מרגישים מיוצגים, לא מרגישים שיש להם פה כדי להביע את עצמם.

<אמיר וייטמן: הסיבה לכך יכולה להסתכם במילה אחת: רגולציה.

<אמיר וייטמן: ברמה הטכנית אנחנו סומכים את ידנו לחלוטין על זיו מאור כדי להוביל את הדברים ליותר חופש בתחום הזה.

<אמיר וייטמן: אנחנו ודאי סומכים על חברת הכנסת שרן השכל, על יושב-ראש הוועדה יואב קיש ועל הנבחרים.

<אמיר וייטמן: אני יודע שהציבור שלי רואה בנושא הזה אולי הנושא הכי חשוב שקיים בקדנציה הנוכחית.

<אמיר וייטמן: אנחנו לא יכולים לקבל שממשיכים מצב שיש בו השתקה של קבוצות רחבות באוכלוסייה הישראלית.

<אמיר וייטמן: האחריות היא של כולכם, של חברי הכנסת ושל אנשים שעובדים פה, לפתוח את השוק לתחרות.

יואב קיש: לא ניכנס יותר לפרטים.

יואב קיש: תודה, מקבל.

יואב קיש: כולם קיבלו את הטבלה.

יואב קיש: דיברנו על הטבלאות ועל השינויים.

יואב קיש: אני רוצה שהיועצת המשפטית תתייחס להערות שיש לה לטבלה.

<אתי בנדלר: אולי, אדוני, לפי שורה.

יואב קיש: אוקי, אז בוא נעשה לפי שורה.

יואב קיש: אני מתחיל בשורה הראשונה - אני מזכיר לכולם שהדיון על המספרים יהיה אחרי קריאה ראשונה – לגבי גדול שהגדרתו היא מעל 20%.

יואב קיש: כל השורה פשוטה, היא מדברת לפי מחויבויות לרישיון הקיים.

<אתי בנדלר: כלל ההוראות שחלות עליהם היום ימשיכו לחול, אין שינוי.

שרן השכל: לפי המחויבות על פי חוק הרשות השנייה.

יואב קיש: כן.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים – אין

<לאה ורון: חברת הכנסת שרן השכל הצביעה במקום חבר הכנסת אברהם נגוסה, ועודד פורר הצביע במקום חבר הכנסת רוברט אילטוב.

יואב קיש: הכל בכפוף לכל ההסתייגויות של הדיון הקודם לגבי ראשונה, שנייה ושלישית, והכל בכפוף להערות של הממונה על ההגבלים, אולי מדרוג נפרד שיעשה את זה יותר אחיד.

יואב קיש: אני לא חוזר, כי אם אני אחזור, אני לא אגמור.

יואב קיש: בינוני - מישהו רוצה להתייחס?

<רעיה עדני: את המגבלה, את המדרגה, מה שהוזכר על ידי ההגבלים, אנחנו מבקשים לבחון.

<אתי בנדלר: על איזו מגבלה את מדברת?

<רעיה עדני: על לא יותר מ-50% מ-A.

יואב קיש: הכל יידון שוב.

יואב קיש: את רוצה להגיד לפרוטוקול?

יואב קיש: אם אני אומר כבר עכשיו שכל המספרים יידונו, למה על כל מספר את רוצה להגיד את הדבר הזה?

<רעיה עדני: זה לא המספר.

יואב קיש: על מהות המגבלה כהגדרתה.

<רעיה עדני: על מהות המגבלה.

יואב קיש: הערה טובה, אני חוזר בי.

<רעיה עדני: גם בעניין של סוגה עילית, גם בעניין של הפקות מקומיות, וגם בעניין חובת החדשות.

יואב קיש: היועצת המשפטית, האם את רוצה להתייחס לשורה השנייה?

<אתי בנדלר: אני רק רוצה להתייחס באופן כללי לאחוזים שמדובר.

<אתי בנדלר: מעל 20% זה ברור, אבל בכל מדרגה זה לא קופץ, למשל, מ-15% ל-16%.

<אתי בנדלר: אם אנחנו מדברים עד 15, הדרגה הבאה היא 15.1 וכך הלאה.

יואב קיש: נכון, זה לטובת הבהרה.

יואב קיש: המספרים, מן הסתם, יכול להיות שישתנו בעקבות דיון שנעשה עליהם בהמשך.

יואב קיש: אני מעלה להצבעה את השורה השנייה של הבינוני.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים – אין

יואב קיש: אני עובר לשורה של הקטן.

יואב קיש: מישהו מהמשרדים רוצה להתייחס?

<זיו גלעדי: לגבי המעבר לירושלים אנחנו חושבים שצריכה להיות שוויוניות.

<זיו גלעדי: כשנדבר על הזעיר, נדבר גם על שוויונות ביניהם בתקופת המעבר לירושלים.

יואב קיש: אתה רוצה לעשות 3 שנים פה, זה יעשה לך יותר קל?

<זיו גלעדי: כן.

יואב קיש: אז נעשה 3 שנים בשניהם.

יואב קיש: אני מוכן לקבל את ההערה שלך.

עודד פורר: על מה אתה מדבר?

יואב קיש: הנושא של מעבר לירושלים.

עודד פורר: על בינוני וקטן?

יואב קיש: בקטן.

יואב קיש: עד קטן לא הייתה חובה להקים.

יואב קיש: קטן כבר חייב להקים.

יואב קיש: האמת היא שאם הוא מתחיל מ-stretch, מן הראוי שילך ויעשה ישר בירושלים.

יואב קיש: אני מקבל את ההערה שלך.

יואב קיש: על הזמן, אם זה שנתיים או שלוש, נדון בהמשך.

יואב קיש: אם אתה רוצה זמן אחיד, אני מקבל, זה יהיה 3 שנים בשתי הקטגוריות.

יואב קיש: אנחנו נדון על אם מורידים לשנתיים או שלוש בהמשך.

שרן השכל: מה לגבי השלוש שנים בשתי הקטגוריות?

יואב קיש: בזעיר הגדרנו שלוש שנים.

עודד פורר: אנחנו נדון על זה בין קריאה ראשונה לשנייה.

יואב קיש: על הכל נדון, אבל הוא רוצה שלפחות זה ייאמר על אותו זמן.

יואב קיש: אני מוכן לקבל את ההערה.

<זיו גלעדי: בהצעה שלנו דובר על כך שברגע שגורם נוסף יקים חברת חדשות, ברגע שתתחיל אופרציה של חדשות, תופחת חובת השקעת מינימום בחדשות של הערוצים - -

יואב קיש: אבל כתוב שאין מגבלת תקצוב בקטן.

<זיו גלעדי: אבל על הבינוני ועל הגדול כבר יש.

<זיו גלעדי: אנחנו דיברנו על זה שהמגבלה היא מאוד גבוהה.

<זיו גלעדי: דיברנו על זה שברגע שיהיו עוד חדשות כבר יש פחות חשיבות לחייב את כולם להשקיע סכומים.

יואב קיש: לגבי המגבלת כסף - מכיוון שזה מופיע כמספר - נדון בין ראשונה לשנייה ושלישית.

יואב קיש: אני מעלה את שורת הקטן.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים – אין

יואב קיש: עכשיו אני עושה פאוזה קצרה בנושא זעיר.

יואב קיש: בנושא הזעיר אנחנו עוברים לדון בשני נושאים.

יואב קיש: אני מתחיל בחדשות, כרגע זה הנושא על הפרק.

יואב קיש: אנחנו עומדים עכשיו להגדיר את הכללים המחייבים לערוץ חדשות זעיר, במידה ויחליט לעשות כך, כי בהגדרתו איננו מחויב.

עודד פורר: אני רוצה להתייחס עוד לפני זה.

יואב קיש: מה שיש בפניכם הוא נספח א', שזה החלטת המועצה לשידור כבלים ושידורי לוויין מס' 1-14/2016 מיום 3.11.16.

יואב קיש: זה מסמך שמרכז את דרישות המועצה כבלים ולוויין - נמצא פה יונתן, עורך הדין שמייצג אותם – מערוץ מורשת, הידוע בכינויו ערוץ 20, להפקת חדשות.

יואב קיש: מכיוון שגם ערוץ 9 עומד בכללים האלה וגם ערוץ הלא - -

<קריאה: לא באלה.

יואב קיש: לא באלה?

<קריאה: להם יש מסמך משל עצמם.

<דב אברמוביץ: לנו יש מסמך.

יואב קיש: יונתן, בוא תסביר רגע על המסמך.

יואב קיש: לפני שאתה מסביר, אני מבקש להפנות את תשומת לב הנוכחים לעמוד 3 במסמך, לסעיף א' למטה – רישיון הערוץ.

יואב קיש: זה מתחיל עם סעיף 30.6.

יואב קיש: יש לנו את סעיף 30.6.1 עד סעיף 30.6.10.

יואב קיש: בכוונתי לקחת אותם כלשונם כחלק מהתחייבות ערוץ זעיר שרוצה לשדר חדשות.

יואב קיש: אמרתי שיש הסתייגות אחת.

יואב קיש: את סעיף 30.6.9 אני לא מתכוון להוסיף, למרות שהוא ברצף שהקראתי.

יואב קיש: את זה אנחנו לא נכניס.

יואב קיש: נקריא את הסעיף ונגיד גם למה.

יואב קיש: בעמוד 6 למסמך יש את 3.

יואב קיש: 3ב7 - עקרונות התכניים שבעל הרישיון יקפיד עליהם בשידורי החדשות, א' עד ו'.

יואב קיש: גם אותם נכניס למסגרת העקרונות שבהם יעמוד ערוץ זעיר בשידור חדשות.

יואב קיש: זה הרקע.

יואב קיש: יונתן, הבמה שלך.

<אתי בנדלר: לא הספקתי לעיין במסמך.

יואב קיש: אנחנו נקריא את זה.

<אתי בנדלר: ראיתי שזה היה המסמך שהוצג לשם שימוע.

<אתי בנדלר: האם הוא אושר ככתבו וכלשונו?

<יונתן ביסקי: אני צריך לבדוק את זה, אני לא יודע לענות.

<אתי בנדלר: יכול להיות שאנחנו לא מדברים על המסמך הנכון.

<אתי בנדלר: היו הרבה תגובות לשימוע הזה.

<אתי בנדלר: אולי מירי תוכל לעזור לי.

<מירי נאור אליאס: זה הנוסח שהתקבל.

<אתי בנדלר: האם מה שיצא לשימוע, זה מה שאושר בסופו של דבר?

<מירי נאור אליאס: כן, לא קיבלנו הודעה אחרת.

<מירי נאור אליאס: זה מה שהוחלט.

<יונתן ביסקי: זה רק נוסח בשביל מורשת, כמו למשל סעיף 3.3.

<יונתן ביסקי: ב7א - הרחבת מגוון הנושאים המסוקרים ובכלל זה נושאים בעלי חשיבות כמו נושאים חברתיים, בעיות חינוך מקומיות, נושאי דת ומדינה, יהדות וזהות יהודית.

יואב קיש: אוקי, אנחנו נדון עליו בהתאמות הנדרשות.

יואב קיש: ידידי יונתן, משיחתנו אתמול, ואני אומר את זה גם לערוץ 9, חשבתי שזה כללים גנריים שחלים על כל הערוצים.

יואב קיש: אני מבין כרגע, גם מזה, שיש כנראה שוני.

יואב קיש: אני לא יודע אם הוא מהותי או לא מהותי, תיכף נבדוק.

יואב קיש: אנחנו נעבור להקראה, ואז נתייחס לכל סעיף וסעיף.

יואב קיש: מטרתי להצביע על כל סעיף וסעיף.

יואב קיש: אם יחליטו חברי הכנסת שהם רוצים להוסיף עוד דברים, כמובן שנעלה אותם לדיון.

יואב קיש: אם לערוץ 9 יש הסתייגות, הוא יקבל דיבור על כל סעיף וסעיף.

שולי מועלם-רפאלי: אדוני, אני רק רוצה להבין.

שולי מועלם-רפאלי: אתה אומר שבעיות חינוך, נושאי דת ומדינה וזהות יהודית לא רלוונטיים לערוץ 9?

יואב קיש: לא אמרתי כלום.

יואב קיש: אני עוד לא נכנסתי לתוכן.

יואב קיש: אמרתי שנדון על כל סעיף.

יואב קיש: אני רוצה להתייחס למסגרת.

יואב קיש: אני אסביר לחברי הכנסת רגע את המסגרת, ואז חבר הכנסת עודד פורר.

יואב קיש: הכי פשוט היה לוועדה הזאת להגיד – זה היה מיישר קו עם כל עורכי הדין בכל המשרדים, עם כל המגבלות – חברים, ערוץ זעיר שרוצה לשדר חדשות, יש את חוקי הרשות השנייה, בקשה, בהצלחה, תודה רבה.

יואב קיש: אם הייתי עושה את זה, הייתי סוגר את כולם, כי אף אחד מהם לא יכול לעבור לרגולציה הזאת ביום אחד.

יואב קיש: הפתרון שאליו הלכתי, וזה היה דרך אגב בהסכמת יושב-ראש ועדת הכלכלה ובהתייעצות, זה שאמרנו: אוקי, הרי ממילא ערוץ 9 כבר משדר שנים חדשות במסגרת רישיון שהוא קיבל מהכבלים והלוויין, והרי כבר ממילא ערוץ 20 נלחם ומנסה לקבל את הרישיון, בואו ניקח את המסגרת הזאת - מן הסתם היא לא זהה אחד לאחד, אבל היא שומרת על מה שאמרה פה חברת הכנסת איילת ורבין, ואם לא, נתקן את הנושא של הנאותות בחדשות - ונעתיק אותה.

יואב קיש: למה?

יואב קיש: כדי שערוץ 9 מיידית ייכנס לקטגוריה, לא יהיו לו בעיות, וערוץ 20 יעשה אולי פיין טיונינג וגם הוא ייכנס להגדרות.

יואב קיש: אני אגיד לך את מה שאמרתי כל הזמן, וזה שאני דואג לכך שהם ישרדו, כי אחרת הם לא ישרדו.

יואב קיש: זאת הסיבה העיקרית למה אני לא מאמץ את הרשות השנייה כלשונו וככתבו, ואני אומר את זה גם לעורכי הדין.

יואב קיש: יכול להיות שיש לכם הסתייגויות לזה, אבל זו הגישה שבחרנו לקחת.

יואב קיש: מה שאני מבקש מכם זה לא לנסות לשכנע אותנו כל הזמן – החלטנו שלא – ללכת עם הגישה הזאת, אלא לנסות להגיד לנו: אולי תעשו ככה, אולי תעשו אחרת.

יואב קיש: אל תגידו לנו: בואו תאמצו את הרשות השנייה.

יואב קיש: אנחנו לא נעשה את זה, כי המשמעות היא להרוג את הערוצים.

יואב קיש: זה המסר העיקרי שאמרתי.

יואב קיש: חבר הכנסת פורר, בבקשה.

עודד פורר: תודה, אדוני.

עודד פורר: ראשית, אני חותם על כל מה שאמרת בהקדמה שלך פה עכשיו, זה בדיוק העניין.

עודד פורר: לא לבוא עכשיו ולנסות לייצר מערכת רגולטורית חדשה למי שחי בתוך איזו שהיא מסגרת רגולטורית כל כך הרבה שנים ועומד בה.

יואב קיש: אנחנו נאלצים להזיז אותו.

יואב קיש: אין ברירה, אנחנו בסיטואציה - -

עודד פורר: אבל כשאתה מזיז אותו - -

יואב קיש: תתחשב.

עודד פורר: אל תשנה לו את כל הדינים.

עודד פורר: אל תאמר לו: שמע, אני מזיז אותך, עכשיו תבנה את כל הערוץ מחדש.

עודד פורר: זאת לא הכוונה.

עודד פורר: צריך להבין שגם בתוך הערוצים הקיימים שנמצאים – אני מדבר על הערוצים הייעודיים הזעירים - ישנה שונות.

עודד פורר: ישנה שונות בין הכללים שכל אחד מהם חי, גם איך כל אחד יישם.

עודד פורר: ערוץ 9, למשל, שמשדר חדשות כבר שנים ארוכות, עומד בכל התנאים שקבע לו הרגולטור, מקיים אותם, שומר עליהם.

עודד פורר: אין שום סיבה עכשיו לבוא ולהגיד לו: ממחר בבוקר, בגלל שאנחנו רוצים להסדיר משהו אחר, אתה עכשיו תהיה עם כל מיני תנאים רגולטורים שונים משמעותית ומהותית.

עודד פורר: צריך לראות איך יוצרים פה איזו שהיא מסגרת דווקא כשאנחנו מדברים על זעיר מתחת ל-10% וכשאנחנו מדברים על זעיר ייעודי.

עודד פורר: הרי חילקנו גם את העניין הזה.

יואב קיש: הזעיר והזעיר ייעודי באותה קטגוריה.

יואב קיש: התיקון הזה חל על כל קטגוריות הזעיר.

עודד פורר: אם הוא יהיה משמעותי, הוא יגיע למדרגה שתהיה עליו רגולציה אחרת של חדשות שכנראה גם תהיה הרבה יותר משמעותית.

עודד פורר: בשלב הזה שהוא קטן, בשלב שהוא צריך את המטריה ואת ההגנה הזאת, אין מקום בעניין הזה להחיל עליו איזה שהם כללים שהם כללים הרבה יותר מחמירים, וזאת כמובן כל זמן שהוא נשמר בכללים שקיימים היום באופן כזה או אחר.

<נחשון אקסלרד: הפתרון הוא מאוד קל.

יואב קיש: אתם משדרים חדשות?

<נחשון אקסלרד: אנחנו עוד לא משדרים חדשות, אבל מיד נגיע לזה.

עודד פורר: יש לי אינטרס שהם ישדרו חדשות.

עודד פורר: אני לא רוצה לשים להם חסמים שעכשיו הם לא יצליחו לשדר חדשות.

<נחשון אקסלרד: לדברים שאמר היושב ראש ולדברים שאמר חבר הכנסת פורר יש פתרון מאוד קל.

<נחשון אקסלרד: כשמועצת הכבלים והלוויין נתנה רישיונות לערוצים הייעודיים, בכל אחד מהם הייתה גם מחויבות לשידור חדשות החל משלב מסוים של חייו.

<נחשון אקסלרד: יש כאלה שהתחילו לעשות את זה, יש כאלה שעוד לא התחילו לעשות את זה.

<נחשון אקסלרד: בכל אחד מהרישיונות שלהם יש סעיף 30 מובנה ומותאם לאותו ערוץ.

<נחשון אקסלרד: כל מה שצריך לעשות זה להגיד שכשהערוץ הזה עובר לרשות השנייה ומקבל רישיון לרשות השנייה, לוקחים את סעיף החדשות מרישיונו הנוכחי ומטמיעים אותו.

יואב קיש: אפשר לעשות את זה?

<אתי בנדלר: לא, אני לא מכירה את הטכניקה הזאת.

יואב קיש: לא, אי אפשר.

<נחשון אקסלרד: זה מה שאתה עושה פה.

יואב קיש: אבל אני עושה את זה כשאני עובר על שורה שורה ומתייחס.

יואב קיש: הרעיון הוא לבנות משהו גנרי.

יואב קיש: אני מודה שכשקיבלתי את החלטת המועצה בנושא ערוץ המורשת, חשבתי שזה גנרי, לא הבנתי שהוא מותאם, כמו שאתה אומר לי עכשיו.

<נחשון אקסלרד: 95% גנרי.

יואב קיש: יפה.

יואב קיש: אז בוא נשמור על הגנרי כמחייב, ובזה סיימנו.

יואב קיש: חברת הכנסת שרן השכל.

שרן השכל: אני מסכימה, אנחנו צריכים למצוא משהו שהוא מכנה משותף לכולם.

שרן השכל: הייתי רוצה שכאשר נקרא עכשיו סעיף סעיף אנחנו נשמע את ערוץ 9 ואת ערוץ הלא.

יואב קיש: זה מה שנעשה.

יואב קיש: אם אין התנגדות, שיגידו שאין התנגדות.

שרן השכל: יגידו מה ההבדלים בין ההצעה הזאת לבין מה שקורה היום, ונפעל על פי המכנה המשותף הנמוך ביותר.

יואב קיש: הגנרי.

יואב קיש: זו הכוונה.

<זיו גלעדי: אני חושב שאנחנו לא מתנגדים למה שנאמר, אבל הדרך לפתור את זה היא בהוראת מעבר, שאומרת שיצטרכו לעמוד בתנאי החדשות של חוק הרשות השנייה, לא להשאיר איזה שטח אקס טריטוריאלי שהוא משהו שהמועצה כתבה פעם.

<זיו גלעדי: הם יצטרכו לעמוד בתוך תקופה מסויימת.

<זיו גלעדי: זה לא יסגור אף אחד באופן מיידי.

<זיו גלעדי: יצטרכו לעשות התאמות.

יואב קיש: זה לא יהיה.

יואב קיש: תקשיב, יש לנו אי הסכמה בסיסית.

יואב קיש: אני לא רוצה שערוץ זעיר ילך למגבלות של הרשות השנייה, כי אף אחד מהם לא ישדר.

שולי מועלם-רפאלי: אם בסוף כדי לשקם את ערוץ 20 נדפוק את ערוץ 9, אז מה - -?

עודד פורר: מה שאתם טוענים עכשיו זה שאתם לא רוצים שיהיו חדשות בשפה הערבית בערוץ בערבית ולא יהיו חדשות בשפה הרוסית.

עודד פורר: הם לא יקימו חברת חדשות, הם יסגרו את החדשות.

יואב קיש: אני עובר להקראה.

<אבי שמידט: אני שב ומזכיר למה התכנסנו.

<אבי שמידט: התכנסנו כדי להוריד רגולציה.

<אבי שמידט: למה צריך עכשיו לנקד בתוך חוק את כל הכללים?

<אבי שמידט: למה לא מספיק לכתוב שהרשות השנייה תקבע כללים לשידור חדשות של הערוצים הזעירים?

יואב קיש: אני אגיד לך למה.

יואב קיש: לא יהיה.

<אתי בנדלר: שידור החדשות זה קודש הקודשים של השידור.

יואב קיש: ידידי אבי היקר, אני בעד המדיניות של השר להקים רגולציה, אבל כשנוגע העניין לעניין חדשות, למחוקק יש לא מעט אמירות עקרוניות.

יואב קיש: אנחנו בדיון הזה נישאר ברמת עיקרון ששומר על נאותות החדשות, לא ניכנס ל-bits and bytes.

יואב קיש: אמרתי שאני הולך לעשות את זה קל כי אני נשאר ב-level הגנרי.

יואב קיש: אם מי מהערוצים הייעודיים יעיר לי שיש לו איזו שהיא בעיה עם איזה שהוא סעיף, אני הולך להקל.

יואב קיש: זאת אומרת, אני הולך לקולא, לא לחומרא, אבל מכבד את נושא נאותות החדשות.

יואב קיש: אני מתחיל בהקראה.

יואב קיש: אנחנו משתמשים בנוסח שמוצג לפנינו, למרות ההטיה שלו כלפי ערוץ מורשת.

יואב קיש: כל הדברים שקשורים לערוץ מורשת יוצאו ממנו, מכיוון שאין כוונתנו שזה ישפיע על הערוצים האחרים.

יואב קיש: אני מבקש דווקא מחבריי מהלא TV ומערוץ 9 ערנות מוגברת עקב העניין.

יואב קיש: ככל שיתקבלו הערות בנושא זה לאחר קריאה ראשונה, נדון בהן גם בין קריאה ראשונה לשנייה.

<נחשון אקסלרד: מצוין, זה כל מה שצריך.

יואב קיש: אז זה עוזר.

יואב קיש: בזה אני משחרר הרבה לחץ.

<רעיה עדני: אפשר להעיר הערות כלליות למסגרת?

יואב קיש: בקשה.

<רעיה עדני: אנחנו חושבים שמה שמייחד פרק חדשות ספציפי לקולא, כמו שכבוד היושב ראש אמר, לערוצים ספציפיים - -

יואב קיש: זעירים.

<רעיה עדני: לערוצים בקטגוריה ספציפית של גודל.

<רעיה עדני: ההוראות האלו לא נוגעות לעצם גודלם של הערוצים.

<רעיה עדני: הן לא שונות מהותית בפער בין הגודל של הזעירים לגודל של הגדולים.

יואב קיש: סליחה, לא הבנתי.

<רעיה עדני: ההוראות לעניין החדשות נובעות מטעמים של אתיקה ומטעמים של הפרדה בין האינטרסים המסחריים לאינטרסים החדשותיים ולאופן שבו אתה משדר חדשות.

<רעיה עדני: כשאתה יוצר שתי מסגרות של כללים שהם שונים במהותם לגבי ערוצים מסוימים ולגבי ערוצים אחרים, אתה יוצר מגרש משחקים בלתי מאוזן שבאמצעותו אתה פשוט פוגע בתחרות בשוק התקשורת.

<רעיה עדני: הגדולים לא יוכלו להתחרות בקטנים בהיבטים האלה, וגם יש חשש מהותי שהאופן שבו החדשות עוברות ייפגע.

<רעיה עדני: אנחנו מציעים להשאיר את חובת החדשות בצורה אחידה.

יואב קיש: אמרתי שלא לנסות לשכנע אותנו בעניין הזה.

<רעיה עדני: אני לא משכנעת.

יואב קיש: הצגת.

<רעיה עדני: אני מציגה את העמדה של משרד האוצר.

<רעיה עדני: אני חושבת שיש גם למשרדי הממשלה האחרים הערות לעניין המסגרת.

יואב קיש: נכון, דיברתי על זה.

יואב קיש: אני רוצה לחדד את הנקודה, שלא ישתמע חס וחלילה מדברייך שרישיונות שניתנו לשידור חדשות לערוצים ייעודיים במסגרת כבלים ולוויין, יש להם בעיה בנאותות חדשות.

<נחשון אקסלרד: של אתיקה.

יואב קיש: אתיקה.

<רעיה עדני: לא.

יואב קיש: זה מה שמשתמע מדברייך.

יואב קיש: מה אמרת?

<רעיה עדני: מה שאמרתי זה שהם לא יתחרו.

יואב קיש: תחרות זה נושא אחר.

יואב קיש: אני מפריד.

שולי מועלם-רפאלי: אנחנו דואגים שהגדולים לא יוכלו להתחרות בקטנים?

יואב קיש: אני רוצה לעצור את הדיון.

יואב קיש: את הלכת לנושא שביקשתי לא לדבר, אבל אני אחדד עכשיו את הנקודה.

יואב קיש: התחרות לא תהיה שוויונית, נקודה.

יואב קיש: אנחנו עושים פה הצעת חוק שבהגדרה מייצרת פה אי שוויון בתחרות.

יואב קיש: כן, יש לנו העדפה לקטנים, כי אחרת לא יהיו קטנים, מה לעשות.

יואב קיש: אני לא מקבל אמירה שבמה שנוציא מתחת ידינו לא תהיה נאותות חדשות.

יואב קיש: לזה אני לא מסכים.

יואב קיש: הרשות השנייה זה לא הדבר היחידי שיודע לעשות את זה.

איתן כבל: אני חוזר כל הזמן לנקודת המוצא.

איתן כבל: אני אגיד את מה שאני בדרך כלל אומר בדיונים שאני מנהל.

איתן כבל: הרי ברור לכולנו שהחוק הזה יעבור.

איתן כבל: אם אני אתנגד או לא אתנגד, זה לא רלוונטי עכשיו.

יואב קיש: דרך אגב, זה לא מדויק מה שאתה אומר, ידידי.

יואב קיש: דעתך היא משמעותית ביותר.

איתן כבל: לצערי משרדי הממשלה, שהיו אמורים למנוע מלכתחילה בכלל שדבר כזה היה מגיע דרך השרים שלהם, מביאים את זה לפתחנו.

איתן כבל: עכשיו אחת מהשתיים: או שאתם עוזרים לי להוציא את התוצאה הכי טובה בנסיבות האלה, או שאתם כל הזמן נמצאים מאחור בעמדה שהיא עמדה של אתמול, של שלשום שלא הייתם בה, ומחלישים אותי כדי לעשות ולשפר את הנסיבות המתקיימות.

איתן כבל: זאת אומרת, אם זה היה תלוי בי בעולם דמיוני, השיח הזה אולי לא היה מתקיים, אבל once הוא כבר מתקיים - -

יואב קיש: אמרתי את זה בתחילת דבריי.

איתן כבל: אז מה אני אומר?

איתן כבל: במקום שתבואו כל הזמן עם רעיונות שמצליחים להוריד למינימום מינימום את הפגיעה שעלולה להיווצר לפי התפיסה שלכם, מה אתם עושים?

איתן כבל: יש שלב שבו אתה מרגיש כאילו יש טובים ויש פחות טובים, ואני לא מרגיש נוח עם זה.

איתן כבל: לא יכול להיות שכן מתאפשר למועצת הכבלים והלוויין להכין כללי אתיקה לחדשות, כשאין לנו בעיה ללכת as is עם השיפורים.

איתן כבל: את יודעת מה?

איתן כבל: להוסיף.

איתן כבל: מה הייתי מצפה ממך?

איתן כבל: שתאמרי כך: בנסיבות האלה אפשר שנשקול - אם מועצת הכבלים והלוויין הייתה יכולה להניח כללים כאלה שהיו מקובלים על כולם, אנחנו נוסיף לזה עוד נדבך כדי לחזק שחס וחלילה לא תיפול שגגה.

איתן כבל: זה מה שאני רוצה ממך.

יואב קיש: בדיוק.

<רעיה עדני: אני מקבלת את עמדתך.

<רעיה עדני: אני חושבת שתפקידנו הוא לסייע לכם, בין השאר, להעביר את הצעות החוק בצורה מקצועית, אבל נקודות שאנחנו חושבים כממשלה, כדרג מקצועי בממשלה שהן מייצרות בעיות משמעותיות, אני חושבת שחשוב שנביע עת דעתנו.

שרן השכל: אבל אתם חוזרים על אותה טענה פעם אחר פעם.

<רעיה עדני: אנחנו נשמח מאוד לסייע ולעזור.

יואב קיש: אני פתחתי את פתח דבריי, אמרתי בדיוק את זה.

יואב קיש: אל תלכו איתנו לכיוון של החוק של הרשות השנייה לחדשות, אנחנו לא נהיה שם.

יואב קיש: זה מה שאני מבקש.

יואב קיש: זה מייצר אנטגוניזם.

יואב קיש: הבנו את עמדתכם, לא צריך כל דיון להגיד לנו את זה.

יואב קיש: צריך לנסות לעזור לנו להגיד: תשמעו, יש את הכללים של הכבלים והלוויין, הם באמת על הכיפק, היינו רוצים להוסיף עוד כלל, חשוב לנו הכלל הזה.

יואב קיש: זו הדרך.

<קריאה: קיבלנו את זה רק אתמול בערב.

יואב קיש: בגלל זה אנחנו מקריאים.

יואב קיש: אני עובר להקראה.

<דנה נוייפלד: לפי כללי הרישיון הם מוגבלים מבחינת שידור החדשות.

<דנה נוייפלד: זאת אומרת, הם הציעו לשדר רק מהדורה אחת, השאר מבזקים יומיים.

<יונתן ביסקי: אני אסביר.

<יונתן ביסקי: הרישיון של מורשת קובע מגבלה של זמן שהם יכולים לשדר תכנים שאינם מורשת, לכן ההחלטה הזאת נכתבה בידיעה ששידורי החדשות יהיו מוגבלים.

יואב קיש: בשיחתי עם יונתן הוא הציע את מסמך התוכן לבטל.

יואב קיש: אני לא מקריא אותו.

<דנה נוייפלד: מה הטענה שלך?

<דנה נוייפלד: שאתה אומר שגם ההצעה השנייה יודעת לקבוע כללי חדשות.

<דנה נוייפלד: המועצה לשידורי כבלים ולשידורי לוויין קבעה כללים.

<דנה נוייפלד: היא קבעה את זה בשים לב לזה שיש מהדורה אחת יומית ו-5 מבזקי חדשות.

<דנה נוייפלד: האם גם את המגבלה הזאת משאירים?

יואב קיש: לא.

יואב קיש: אני אגיד לך לגבי זה.

<דנה נוייפלד: אתה לוקח רק את האסדרה שהיא יותר מקלה.

יואב קיש: אם נדבר בתיאוריה אנחנו לא נסיים.

יואב קיש: דנה, בדיוק נגעת בנקודה שביקשתי.

יואב קיש: מצוין.

יואב קיש: אני הגדרתי משהו, ואז את אמרת: "בוא נוסיף".

יואב קיש: בקשה, נדון בזה כשאני אקריא.

יואב קיש: אני מבקש את ההערה הזאת בזמן.

איתן כבל: אלו הערות חשובות.

יואב קיש: אלו הערות חשובות, אני נכנס אליהן עכשיו.

יואב קיש: אני לגמרי בעד.

יואב קיש: בדיון נחליט אם ייכנס או לא ייכנס.

איתן כבל: לא תעשה קטן עם שיניים של אריה.

<יוליה שמאלוב ברקוביץ: אדוני היושב-ראש, אני מניחה שאם אתה תתחיל להקריא פה סעיף סעיף ונתחיל להיכנס לנושא ספציפי מאוד, אתה לא תסיים עם החוק הזה בעוד שנתיים.

<יוליה שמאלוב ברקוביץ: השאלה אם אפשר לבוא ולהגיד שהמסגרת היא מסגרת של מועצת הכבלים והלוויין, להגיד שאותה אנחנו מעתיקים אלינו, אבל הדברים הספציפיים - -

יואב קיש: את זה אי אפשר, אמרה היועצת המשפטית.

<אתי בנדלר: הוועדה מחוקקת.

<אתי בנדלר: היא לא מחוקקת דברים שהיא לא יודעת מה הם.

יואב קיש: יוליה, אני אגיד לך מה אני הולך לעשות.

יואב קיש: אני אומר את זה גם למשרדים וגם לחברי הכנסת.

איתן כבל: אני רוצה להציע הצעה בונה.

יואב קיש: יש לי הצעה בונה, אתה תשמע אותה עכשיו.

יואב קיש: אני פונה לערוצים הייעודיים בעיקר.

יואב קיש: מה שאני הולך לעשות זה להקריא ללא הפסקה את כל הסעיפים שהגדרתי כרלוונטיים.

יואב קיש: לאחר מכן אני אפנה לערוצים הייעודים לקבל הערות לגבי סעיפים.

יואב קיש: על ההערות של הערוצים הייעודים כולם אני הולך לעבור אחד אחד.

יואב קיש: אני אומר עוד פעם, זה יהיה פתוח לאחר קריאה ראשונה לשינוי.

יואב קיש: אז יהיה יותר זמן להכין, אני בטוח.

יואב קיש: אני הולך לקבל מחברי הכנסת את ההערות, ואז אנחנו נצביע על הנוסח כפי שנשלים.

איתן כבל: אינני רוצה להתייחס להצעה שמונחת כאן.

איתן כבל: אני רוצה להתייחס, וזה כדי שגם תנוח דעתם של האנשים, לגבי המשך הדרך.

איתן כבל: הרי בתוך כל המערכות האלו, מעבר לעניין של הערוצים המסחריים הקיימים, אנחנו חוזרים כל הזמן לערוץ של החדשות ולעניין של התוכן של ההפקות.

איתן כבל: אני מציע שאני, אתה והיועצים המשפטיים נעשה שני סבבים.

איתן כבל: סבב אחד יהיה עם המפיקים.

איתן כבל: נעבור איתם על הנושא, כדי להוציא מתחת ידינו תוצאה יותר טובה לקריאה השנייה והשלישית.

איתן כבל: לא בפורום הזה.

איתן כבל: בפורום הזה זה לא ייגמר.

יואב קיש: בין הראשונה לשנייה יש הרבה עבודה, חבר הכנסת כבל.

איתן כבל: יש כאן שתי נקודות מאוד מאוד חשובות, מבחינתי לפחות, והן הפקות מקור וחדשות על כל משתמע מכך - מהזעיר עד - -

יואב קיש: אני מתחיל את ההקראה, אחרי זה אני מבקש את ההתייחסויות של הערוצים עצמם, אם יש להם סעיף שמפריע להם.

יואב קיש: אני מקריא את הסעיפים עם המספר, אבל כמובן שהמספר לא רלוונטי למהות.

יואב קיש: 30.6.1 בעל הרישיון יקים מערך עצמאי ונפרד להפקת חדשות אשר יכלול פריסה נאותה של כתבים, שדרים ואמצעי סיקור ("מערך החדשות") אשר יפעל באופן נפרד ועצמאי מבחינה ארגונית מיתר מערכות הערוץ.

יואב קיש: 30.6.2 המנהל הכללי של בעל הרישיון יהיה העורך הראשי של שידורי החדשות.

יואב קיש: בנוסף לעורך הראשי של בעלי הרישיון, ימנה בעל הרישיון עורך חדשות ומנהל מערך חדשות בעל ניסיון מוכח בתחום התוכן החדשותי ("עורך החדשות").

יואב קיש: 30.6.3 עורך החדשות ינהל את מערך החדשות באופן עצמאי ויפעל על פי שיקול דעתו המקצועי באשר לתכני החדשות לרבות קבלת החלטות בנושא תכנים חדשותיים, בהתחשב בצרכי הערוץ ובתקציבו המאושר.

יואב קיש: 30.6.4 המנהל הכללי של בעלי הרישיון והעורך הראשי של שידורי החדשות יהיה אמון על נושאים אתיים בשידורי החדשות אשר מוסדרים בנספח האתיקה של בעל הרישיון, בתקנון האתיקה שלו ובקוד האתי של מועצת העיתונות ועליהם בלבד.

יואב קיש: 30.6.5 עובדי מערך החדשות יהיו כפופים באופן ישיר לעורך החדשות והם לא יעסקו, בין במישרין ובין בעקיפין, בשיווק זמן אוויר המיועד לפרסומות או בהפקתו של משדר פרסומות או משדר חסות המשודר בכלל שידורי הערוץ או בנושא עסקי כלשהו בעבור בעל הרישיון.

יואב קיש: 30.6.6 בעל הרישיון יהיה חבר במועצת העיתונות.

יואב קיש: 30.6.7 בעל הרישיון ימנה דירקטור חיצוני שיהיה חבר בדירקטוריון החברה ובוועדת משנה לענייני חדשות שימנה הדירקטוריון.

יואב קיש: הדירקטור החיצוני ייבחר באסיפה הכללית של בעל הרישיון וזהותו תאושר על ידי הרשות השנייה.

יואב קיש: 30.6.8 ועדת המשנה לענייני חדשות תקיים ישיבות לכל הפחות פעם ברבעון ובמידת הצורך לעיתים תכופות יותר בהתאם לצרכי בעל הרישיון.

יואב קיש: פרוטוקול של דיוני הוועדה יועברו למועצת הרשות השנייה תוך 30 ימים ממועד הישיבה.

יואב קיש: סעיף 30.6.9 איננו חל.

יואב קיש: 30.6.10 תקנון החברה של בעל הרישיון יתוקן ויתווספו לו ההוראות הבאות:

יואב קיש: 30.6.10.1 שידורי חדשות – דירקטוריון החברה יעמוד על קיום הוראות הדין והרישיון, בפרט בכל הנוגע לעצמאות שידורי החדשות בערוץ ויפעל לקיים הפרדה מבנית בין בעלי המניות לבין אנשי התוכן של מערך החדשות.

יואב קיש: המנהל הכללי של הערוץ ישמש כעורך ראשי של שידורי החדשות בהתאם לדרישת סעיף 6כ2ג(4) לחוק התקשורת, אך מטעמים של הבטחת עצמאות מערך החדשות תוגבל סמכותו כעורך ראשי של שידורי החדשות לסוגיות אתיות בלבד שמקורן בתקנון האתיקה של הערוץ ובקוד האתי של מועצתה עיתונות, לפי העניין.

יואב קיש: בנוסף למנכ"ל שישמש עורך ראשי של שידורי החדשות, ימונה עורך ראשי ומנהל מערך החדשות ("עורך החדשות"), אשר יהיה בעל ניסיון מוכח בתחום התוכן החדשותי, ויפעל להבטחת עצמאות מערך החדשות ועובדיו (הכפופים לו באופן ישיר) בהפקת וערכית החדשות, מהימנות שידורי החדשות ורמת ההפקה הנאותה שלהם.

יואב קיש: עורך החדשות יקפיד על כך שבשידורי החדשות לא ישוקפו עמדותיהם של בעל הרישיון, מנהליו, בעלי מניותיו או עובדיו.

יואב קיש: 30.6.10.2 העברת עורך החדשות מתפקידו תיעשה ברוב של לפחות 75% מחברי דירקטוריון החברה.

יואב קיש: 30.6.10.3 להבטחת עצמאותו של מערך החדשות ועובדיו בהפקת ועריכת החדשות, מהימנות שידוריו ורמת ההפקה הנאותה שלהם, ישקיע בעל הרישיון תקציב שנתי נפרד, ייעודי ומספק בכל שנה להפקה ועריכת החדשות.

יואב קיש: התקציב ישמש את מערך החדשות בלבד.

יואב קיש: בעל הרישיון יפעל להעברת תקציב החדשות למערך החדשות במועדים שייקבעו מראש.

יואב קיש: מערך החדשות של בעל הרישיון יהיה עצמאי מבחינה כלכלית באופן שפעילות מערך החדשות תנוהל, מבחינה חשבונאית, בנפרד מפעילות שידורי הערוץ האחרים.

יואב קיש: 30.6.10.4 בעל הרישיון ימנה דירקטור חיצוני שיהיה חבר בדירקטוריון הערוץ ובוועדת משנה לענייני שידורי חדשות שימנה הדירקטוריון.

יואב קיש: הדירקטור החיצוני ייבחר באסיפה הכללית של בעל הרישיון ויידרש אישור המועצה לרשות השנייה למינויו.

יואב קיש: ועדת המשנה לענייני שידורי חדשות תקיים ישיבות לפחות אחת לרבעון ותעביר למועצת הרשות השנייה את הפרוטוקולים של דיוני הוועדה תוך 30 ימים.

יואב קיש: לעניין סעיף זה, "דירקטור חיצוני": דירקטור שאיננו בעל עניין בחברה או נושא משרה בה ושאינו נושא משרה בבעל עניין בחברה, ושאינו בן משפחה של בעל עניין או של נושא משרה כאמור, שייבחר על ידי האסיפה הכללית ויאושר על ידי המועצה לשידורי כבלים ולשידורי לוויין".

יואב קיש: 3.3ב7.

יואב קיש: העקרונות התכניים שבעל הרישיון יקפיד עליהם בשידורי החדשות: הרחבת מגוון הנושאים המסוקרים ובכלל זה נושאים בעלי חשיבות כמו נושאים חברתיים, בעיות חינוך מקומיות, נושאי דת ומדינה, יהדות וזהות יהודית.

יואב קיש: שידורי החדשות יבטיחו כי בסדר היום התקשורתי יינתן ביטוי לעמותות חברתיות שאינן זוכות לחשיפה תקשורתית.

יואב קיש: בשידורי החדשות, יפעל בעל הרישיון להעשיר את עולם הידע של הצופים באמצעות הענקת תובנות על אירועי השעה, תרומה לחינוך לאזרחות, הכרת הארץ, העמקת הזהות הלאומית והיהודית ושמירה על הדמוקרטיה.

יואב קיש: שידורי החדשות יתמקדו בעיקרם באייטמים בעלי ערך חדשותי ממשי באופן שבו לכל אייטם תהיה הצדקה תכניתית חדשותית.

יואב קיש: שידורי החדשות יעסקו בין השאר בסיקור נושאים ייחודיים ובלעדיים, ובין היתר יסוקרו אירועים חדשותיים מן העולם.

יואב קיש: שידורי החדשות יבטיחו ביטוי מקיף יותר לאזורי הפריפריה ולציבור החי בהם תוך העצמת הפריפריה הגאוגרפית והחברתית כאחד.

יואב קיש: בשידורי החדשות ייצור בעל הרישיון מסגרת שידור קבועה לכתבות על נושאים, אירועים ואנשים מאזורים שונים ברחבי הארץ בדגש על פריפריה.

יואב קיש: הורדנו סעיפים בנושא המערך הטכני ובנושא נספח התוכן.

יואב קיש: מי שיחליט שיש שם סעיף שנוגע קטגורית לכל הערוצים, יהיה מוזמן להעלות אותו.

<אתי בנדלר: אני רק רוצה להפנות את הוועדה לעמוד 7.

<אתי בנדלר: כתוב כך: "להחלטה זו, מצורפים נפסח ד'1 (הפרדה מבנית ועסקית) ונספח ד' 2(אתיקה), הכוללים שינויים והתאמות רלוונטיים לשידור חדשות על ידי בעל הרישיון".

<אתי בנדלר: לא ראיתי שזה צורף, אבל אני מניחה שככל שמדובר בתקנות אתיקה ובאיך מתבצעת הפרדה מבנית או עסקית לצורך העניין הזה, אלה דברים חיוניים.

יואב קיש: אפשר להוציא הנחיה לרשות השנייה שתשלים את המסמכים האלה במידה ויידרש.

יואב קיש: אני רוצה לעסוק בעקרונות הליבה של החקיקה בנושא הפרדה.

<אלידור בליטנר: זה חלק מעקרונות הליבה.

<אתי בנדלר: שני עקרונות הליבה חשובים ביותר.

יואב קיש: יש התייחסות לא מעטה לנושא תקנון אתיקה בסעיפים.

יואב קיש: אני לא חושב שאנחנו צריכים לקבוע בחקיקה את תקנון האתיקה של הערוצים, אבל אם תרצו להוסיף סעיף לפיו תקנון האתיקה ייקבע על ידי הרשות השנייה, זה משהו שבהחלט אפשר לשקול ולהוסיף.

יואב קיש: אני רוצה רגע אחד לעצור את המשרדים.

יואב קיש: אני רוצה דווקא יותר לשמוע את הערוצים הייעודיים עם ההערות שלהם לכל מה שהקראתי, אם הם רוצים להוסיף סעיף, אם הם רוצים להוריד סעיף, ואנחנו חברי הכנסת נחליט, נראה אם אנחנו מקבלים.

<רעיה עדני: רק שאלת הבהרה.

<רעיה עדני: אני לא יודעת אם יש אסדרה לכללים של אתיקה חדשותית ברשות השנייה.

<דנה נוייפלד: יש.

<אתי בנדלר: רציתי לשאול אותו.

<יוליה שמאלוב ברקוביץ: יש.

<קריאה: למיטב ידיעתי, אין כללים כאלה.

יואב קיש: בוא נתחיל את העבודה עם הערוצים.

<יוליה שמאלוב ברקוביץ: רעיה את צודקת, יש אתיקה בשידורים, לא בשידורי החדשות.

<רעיה עדני: אין אתיקה.

<רעיה עדני: אתיקה בחדשות היא לשיטת המשרדים דבר שצריך להיות מוסדר באופן עצמאי על ידי משרד החדשות כי בסוף יש מועצת עיתונות.

יואב קיש: אז יכול להיות שצריך להיות מוסדר.

יואב קיש: זה מה שהיה כתוב פה במסמך.

יואב קיש: תודה רבה על ההערה.

<רעיה עדני: אני חושבת שזו סוגיה ששווה לחשוב עליה.

<אתי בנדלר: איזו סוגיה?

<רעיה עדני: האם אתיקה - -

יואב קיש: מכיוון שאמרתי שאני הולך להוסיף סעיפים או להוריד - לאחר קריאה ראשונה זה יישאר פתוח - אני הולך לקולא.

יואב קיש: מה כוונתי?

יואב קיש: זאת אומרת, אם יבואו יגידו לי: "יש לי בעיה עם סעיף כזה וכזה" כך שזה יישמע לי הגיוני, אני אוריד.

יואב קיש: אם אחרי זה אתם תבואו ותגידו לי על האתיקה, או כמו שהעירה לי היועצת המשפטית שיש לה איזו בעיה של מסמכים שאולי כן צריכים להיכנס לפה ולא נכנסים, נוסיף אותם לאחר הקריאה הראשונה.

יואב קיש: זה הבסיס, באמת הליבה שמוסכמת על כולם ולא מעוררת אנטגוניזם, שאיתה כולם יכולים לחיות.

יואב קיש: נרצה להוסיף אחר כך בגלל שהמשרדים רוצים ולא היה להם מספיק זמן, נדון בזה גם לאחר הקריאה הראשונה.

יואב קיש: בקשה, הלא TV.

<נחשון אקסלרד: אני מתחבר לעמדה שאומרת שענייני האתיקה אלה דברים שראוי שהמשדר יציב לעצמו.

יואב קיש: תגיד לי מה הסעיפים שמפריעים לכם.

<נחשון אקסלרד: אני בהחלט אצטרך שהות על מנת ללמוד את סעיפי הרישיון שלנו ומה הם אומרים לגבי שידור חדשות מול הדבר הזה שקראתי.

<נחשון אקסלרד: אני אחכה עם זה לאחר הקריאה הראשונה.

<נחשון אקסלרד: שני דברים כאן שאני חושב שהם לא רלוונטיים לערוץ הערבי.

<נחשון אקסלרד: אחד, סעיף א' ב-3.3ב7, שזה סעיף שמדבר על יהדות וזהות יהודית.

<נחשון אקסלרד: אני חושב שזה לא כל כך רלוונטי לערוץ הערבי.

יואב קיש: אני מציע לסיים את סעיף א' במילים: "הרחבת מגוון הנושאים המסוקרים".

יואב קיש: זה בסדר?

יואב קיש: עם זה אתה יכול לחיות?

<נחשון אקסלרד: כן.

עודד פורר: הייתי מוריד את סעיף א'.

יואב קיש: אני רוצה לעשות את זה גנרי כרגע.

<אתי בנדלר: אם אתה מוריד את המילים - -

יואב קיש: מה עם חינוך מקומי?

<אתי בנדלר: חינוך מקומי מאוד רלוונטי לערוץ הערבי.

<נחשון אקסלרד: לא אמרתי שחינוך מקומי לא רלוונטי.

יואב קיש: אוקי, אז אתה רוצה להוריד נושאי דת ומדינה, יהדות וזהות יהודית.

יואב קיש: מתקבל.

<נחשון אקסלרד: גם דת ומדינה טוב לי.

יואב קיש: אז מה אתה רוצה להוריד?

יואב קיש: יהדות וזהות יהודית נמחק.

<נחשון אקסלרד: אותו דבר בסעיף ג'.

שרן השכל: העמדת הזהות הלאומית.

<נחשון אקסלרד: הזהות הלאומית מצוין, רק הזהות היהודית פחות מדברת למגזר הערבי.

יואב קיש: אז אני מסכם.

יואב קיש: בסעיף א' - יהדות וזהות יהודית נמחק.

יואב קיש: סעיף ג' – העמקת הזהות הלאומי והיהודית נמחק.

<נחשון אקסלרד: הזהות הלאומית חשובה לנו מאוד.

יואב קיש: אז רק היהודית נמחק.

יואב קיש: הלא, עוד הערות?

<נחשון אקסלרד: הערה נוספת נוגעת למחויבות של הערוץ הזה לשדר חדשות דווקא מירושלים.

<נחשון אקסלרד: אם תגיד לי שאתה רוצה לדבר במועד מאוחר יותר, בסדר, אבל זה משהו שיש לנו בעיה קשה איתו.

יואב קיש: בסוף נדבר על ירושלים, כי זה לא מופיע במה שהקראתי.

יואב קיש: ערוץ 20, מה הערותיכם?

<מירי נאור אליאס: יש לנו הערות בשני מישורים.

<מירי נאור אליאס: אחד, רגולציית יתר, דברים שאנחנו חושבים שצריך להוריד בשביל שלא יהיה קשה אחר כך לפקח, כי הרי המטרה כאן היא להקל.

<מירי נאור אליאס: ושניים, התערבות מיותרת בתוכן שיוצרת לנו בעיות אחרות.

<מירי נאור אליאס: לגבי 30.6.1 - מי יקבע מה זו פריסה נאותה של כתבים וכו'?

<מירי נאור אליאס: יש פה כל מיני התייחסויות של רגולציית יתר.

יואב קיש: מה את מציעה למחוק?

<מירי נאור אליאס: למחוק את המילים "פריסה נאותה של".

יואב קיש: שלא יהיה ויכוח על זה.

<מירי נאור אליאס: זאת אומרת, לכתוב כתבים, שדרים ואמצעי סיקור, אבל הכמות והאופן - -

יואב קיש: אני מקריא, תגידי לי אם הבנתי נכון.

יואב קיש: בעל הרישיון יקים מערך עצמאי ונפרד להפקת חדשות אשר יכלול כתבים, שדרים ואמצעי סיקור.

<מירי נאור אליאס: נכון.

יואב קיש: אני מקבל.

יואב קיש: מישהו מחברי הכנסת רוצה להתייחס?

שולי מועלם-רפאלי: מקבלים.

<מירי נאור אליאס: ב-30.6.2 שוב אותו רעיון.

<מירי נאור אליאס: מי יקבע מה זה בעל ניסיון מוכח?

<מירי נאור אליאס: מספיק שיהיה מנהל מערך חדשות בתחום התוכן החדשותי.

<מירי נאור אליאס: אני חושבת שכל אחד מספיק מקצועי כדי לקחת - -

יואב קיש: את המוכח אפשר להוריד, אבל בעל ניסיון חייב להישאר.

<מירי נאור אליאס: בעל ניסיון כן, אבל המוכח - -

יואב קיש: חברי הכנסת מקבלים?

שולי מועלם-רפאלי: כן.

<מירי נאור אליאס: 30.6.3.

<מירי נאור אליאס: בהתחשב בצרכי הערוץ ובתקציבו המאושר.

<מירי נאור אליאס: למה צריך שהתקציב יאושר?

יואב קיש: זה צריך.

<מירי נאור אליאס: דיברנו על זה שחובות ההשקעה לא יחולו.

יואב קיש: אז לא במאושר – בתקציבו.

<מירי נאור אליאס: כל ערוץ צריך להשקיע כסף בשביל להפיק חדשות.

<מירי נאור אליאס: מכיוון שאין מחויבויות של סכומים, אף אחד לא צריך לאשר את זה ולבדוק מה קורה.

יואב קיש: נכון, אנחנו לא הולכים למודל של אישור תקציב.

יואב קיש: נסיים במילה "תקציבו", בלי המילה "המאושר".

יואב קיש: אני מקריא את מה שאמרנו בינתיים.

יואב קיש: בסעיף 30.6.1 הורדנו את המילים "פריסה נאותה של", בסעיף 30.6.2 הורדנו את המילה "מוכח", ובסעיף 30.6.3 הורדנו את המילה "מאושרת".

<מירי נאור אליאס: 30.6.8.

<מירי נאור אליאס: ועדת המשנה תקיים ישיבות לכל הפחות פעם ברבעון.

<מירי נאור אליאס: למה צריך להחליט על מועדים וכו'?

<מירי נאור אליאס: תנו לנו להתנהל באופן - -

יואב קיש: אבל יש דיווח אחרי זה לרשות השנייה.

<מירי נאור אליאס: גם הדיווח חסר.

<מירי נאור אליאס: אפשר אולי לקבוע שאם הרשות תבקש דיווח הוא יועבר, אבל לעשות משהו שהוא מחייב אותנו, זו רגולציה מכבידה ומיותרת.

<אתי בנדלר: יונתן, אולי תסביר למה קבעתם את זה.

<יונתן ביסקי: אני מסכים עם מירי שזה מיותר.

יואב קיש: אתה לא רוצה את הדיווח בכלל?

<יונתן ביסקי: אצלנו זה אולי דבר - -

יואב קיש: יוליה, אתם חושבים שאתם צריכים את הדיווח הזה בחשיבה של הקלת רגולציה?

<יוליה שמאלוב ברקוביץ: אני חושבת שמה שצריך להוסיף פה זה שזה יקרה לפי בקשת הרשות, כי יכול להיות שנבקש פעם בשנה.

<יוליה שמאלוב ברקוביץ: אולי יש סיבות שנבקש פעם בחודשיים.

<מיכל שמולי: מכיוון שבכל מקרה יש סעיפים שקובעים שהרשות והמועצה יכולים לבקש מאיתנו כל מסמך, זה חלק מהעניין.

<מיכל שמולי: לא צריך להכביד באופן ספציפי.

<אתי בנדלר: חיוב של קיום ישיבות אחת לרבעון לפחות של ועדת משנה, זה כדי להבטיח שבאמת הדירקטוריון יפקח על שידורי החדשות.

יואב קיש: אני מקבל את הדעה.

יואב קיש: נציגת ערוץ 10, אני חושב שזה פחות רלוונטי כרגע לדיון, אבל בקשה תגידי את הערתך.

<דבורה קמחי: אני הולכת להגיד משהו שאולי יישמע פה קצת מהפכני.

<דבורה קמחי: לא נראה לי ש- - חדשות צריכים להופיע בחקיקה.

<דבורה קמחי: מה שצריך להבטיח זה את עצמאות חברת החדשות, את עצמאות שידורי החדשות, להפריד בין תוכן לבין פרסומות.

<דבורה קמחי: ישנו סעיף 64 בחוק הרשות השנייה שאומר שחברת החדשות תקיים שידורי חדשות מדויקים, מהימנים ומאוזנים, שלא ישקפו את עמדותיהם ודעותיהם הפרטיות של מנהלי החברה

יואב קיש: זה מופיע גם פה.

<דבורה קמחי: אני חושבת שאלה העקרונות החשובים.

<דבורה קמחי: כל כניסה לתכני חדשות נראית לי מיותרת.

יואב קיש: אני מסכם את הסעיף.

יואב קיש: אני מקבל את המלצתה של היועצת המשפטית, שאת נושא הדיווח אנחנו נוריד.

<אבי שמידט: אנחנו רוצים להצטרף לתמיכה בעניין של הורדת הרגולציה בחקיקה ראשית.

יואב קיש: מי שתומך לא צריך להצטרף.

יואב קיש: אני מסיר את חובת הדיווח לרשות השנייה.

<אתי בנדלר: סעיף 30.6.8, המשפט המתחיל במילה "פרוטוקולים".

יואב קיש: בדיוק, את זה אני מסיר.

יואב קיש: אני משאיר את חובת ההתכנסות לפעם ברבעון.

יואב קיש: קיבלתי את הצעתך.

יואב קיש: אנחנו נעצור ב-30.6.8, לאחר המילים "לצרכי בעל הרישיון".

יואב קיש: את הפרוטוקולים שיועברו לא צריך.

יואב קיש: יבקשו – יקבלו.

יואב קיש: לא צריך להתחיל להעביר להם פרוטוקולים.

<יוליה שמאלוב ברקוביץ: אני חושבת שלהוריד לגמרי - -

יואב קיש: תרצי – תקבלי.

<יוליה שמאלוב ברקוביץ: אני רוצה שזה יהיה כתוב.

<אתי בנדלר: נדמה לי שבחוק עצמו יש לך סמכות, בחוק העיקרי.

<יוליה שמאלוב ברקוביץ: אני כרגע לא מול החוק העיקרי, אני כרגע מול החוק הספציפי.

יואב קיש: אני מוריד את זה עכשיו.

יואב קיש: הרי אנחנו נבדוק את זה לעומק בין ראשונה לשנייה ושלישית.

יואב קיש: תבדקי את זה.

<אתי בנדלר: תבדקי.

<אתי בנדלר: אם החוק הנוכחי, יוליה, לא מאפשר לך לבקש את הפרוטוקולים בכל עת, אז הדברים - -

יואב קיש: יובהרו.

<מירי נאור אליאס: 30.6.10.3.

<מירי נאור אליאס: גם פה מדובר על כך שישקיע בעל הרישיון תקציב שנתי נפרד, ייעודי ומספק.

<מירי נאור אליאס: זה בסדר גמור, התקציב יושקע, רק שהדבר הזה לא יהיה נתון לבדיקה של מה זה מספק.

<מירי נאור אליאס: המילה "מספק" צריכה להימחק מכאן.

<מירי נאור אליאס: נשארת חובת השקעה ללא פיקוח.

יואב קיש: אל"ף, זו שאלה כבדה מאוד.

יואב קיש: יש בה הרבה שאלת מהות.

יואב קיש: מכיוון שאמרתי שאני הולך לקולא אני מוריד את זה, אבל זה ימשיך להיות בדיון משמעותי לאחר קריאה ראשונה.

יואב קיש: אני לא פוסק פה.

יואב קיש: רק שלא ישתמע מדבריי כאילו שפסקתי.

יואב קיש: לשלב הראשון אנחנו מורידים את המילה "מספק".

יואב קיש: בטח ערוץ הלא מצטרפים לבקשה הזאת.

<מירי נאור אליאס: ב-30.6.10.4 יש את העניין של להעביר למועצה את הפרוטוקולים של דיוני הוועדה תוך 30 יום.

<מירי נאור אליאס: אותה הערה כמו קודם.

יואב קיש: בוטל, נמחק.

<אתי בנדלר: יש לי הערה לסעיף הקודם.

<אתי בנדלר: יש אולי מקום, בהתחשב בסמכויות הכלליות של הרשות השנייה, למחוק את ההוראה הזאת, אבל צריכים לכתוב במפורש שהם חייבים לנהל פרוטוקולים.

יואב קיש: זה ברור.

יואב קיש: זה גם לכם, נכון?

<מירי נאור אליאס: בוודאי.

יואב קיש: אז תוסיפי את זה.

איתן כבל: בהרבה מקומות היה ברור ולא כתבו.

יואב קיש: תקיים ישיבות לפחות אחת לרבעון, נקודה.

יואב קיש: אני מוחק את המילים "ותעביר למועצה את הפרוטוקולים של דיוני הוועדה תוך 30 ימים".

<מירי נאור אליאס: הערות אחרות לגבי סעיף 3.3ב7.

<מירי נאור אליאס: דיברנו כאן על סעיפים א' ו-ג'.

<מירי נאור אליאס: עשינו להן איזה שהן התאמות שמתאימות לכולם.

<מירי נאור אליאס: אני חושבת שא' עד ג' הם שלושה סעיפים שמתייחסים לתוכן מאוד ספציפי לערוץ ייעודי.

יואב קיש: תגידי לי מה את רוצה להוריד.

יואב קיש: את רוצה להוריד את א' עד ג'?

<מירי נאור אליאס: כן.

<מירי נאור אליאס: אם אתם חושבים שצריך להישאר בנוסח שהוצע קודם ל-א' ול-ג', אז גם בסעיף ב' יש משהו מאוד ספציפי לערוצים ייעודיים, וזה הביטוי "לעמותות חברתיות".

<מירי נאור אליאס: אני לא חושבת שזו דרישה לגיטימית מגוף שמשדר חדשות.

<מירי נאור אליאס: ושוב, אני חוזרת על זה שא' עד ג' הם מאוד מאוד נקודתיים.

יואב קיש: בסעיף ב' אני מקבל את המלצתך, אני חושב שזה באמת לא מהותי בעניין הזה.

שולי מועלם-רפאלי: מה זה "עמותות חברתיות שאינן זוכות לחשיפה תקשורתית"?

שולי מועלם-רפאלי: שמא נזכיר את נאומו של ראש אחת העמותות - -

יואב קיש: אז אנחנו מבטלים את סעיף ב'.

יואב קיש: את סעיפים א' וג' אני משאיר.

יואב קיש: אני מקווה שאתם כרגע יכולים לחיות עם זה לקריאה ראשונה.

<מירי נאור אליאס: שתי הערות אחרונות.

<מירי נאור אליאס: מה זה המילים "ערך חדשותי ממשי" בסעיף ד'?

יואב קיש: את המילה "ממשי" אני מוכן להוריד.

שרן השכל: מה זה "תהיה הצדקה תכניתית חדשותית"?

שרן השכל: מי מחליט מה מוצדק ומה לא מוצדק?

שרן השכל: זה לא הגיוני.

יואב קיש: להוריד את ד'.

<דנה נוייפלד: את כל 7ב.

יואב קיש: את כל 7ב להוריד?

יואב קיש: 7ב נובע כנראה מאופן הייעודיות, האם אני צודק?

<מירי נאור אליאס: אתה צודק לחלוטין.

<דנה נוייפלד: אם אנחנו רוצים להיות ישרים עם עצמנו, צריך שלא תהיה התערבות בתוך תכני החדשות.

<דנה נוייפלד: אם נשמע מזה שיש התערבות בתוכן, זה לא ראוי.

יואב קיש: אני מקבל.

יואב קיש: מישהו מחברי הכנסת חושב אחרת?

שרן השכל: רק להחיל את כללי האתיקה.

יואב קיש: 3.3.ב7 נמחק.

יואב קיש: א' עד ו' לא רלוונטי, הוא מוסר.

יואב קיש: ערוץ 24, אתם משדרים חדשות בכלל?

<שרית הכט: אין לנו עניין בשידורי חדשות, אבל אולי זה מקום טוב לשאול, איך הבעיה שלנו הולכת להיפתר.

יואב קיש: אני לא יודע.

יואב קיש: אם הבעיה שלך היא לגבי החזקות צולבות - -

<שרית הכט: לא בעיות צולבות.

<שרית הכט: אנחנו מדברים על איזו שהיא הוראת מעבר שתאפשר לנו להמשיך להחזיק את ערוף 24, אחרת אנחנו נמצאים בבעיה.

<אתי בנדלר: באיזה מובן אתם נמצאים בבעיה?

<שרית הכט: ברגע שמעבירים אותנו תחת חוק הרשות השנייה ונותנים לנו איזה ערוץ מסחרי שלא ממש ביקשנו - -

יואב קיש: זעיר ייעודי.

<שרית הכט: אז אנחנו לא יכולים להחזיק אותו.

יואב קיש: ערוץ 24, אתם ערוץ שמאוד חשוב לנו לשמר לטובת הצופים שלנו, באמת ברמה האזרחית אני אומר, לא מזה שאני קשור לבעלי המניות.

יואב קיש: ברמה האזרחית את כל הערוצים האלה חשוב לנו לשמר.

יואב קיש: אנחנו מבינים שיש בעיה בנושא החזקות צולבות.

יואב קיש: אנחנו נעשה את המיטב.

<שרית הכט: אין כל כך בעיה של החזקות צולבות.

יואב קיש: אנחנו נשמע את הממונה על ההגבלים בעניין אחרי קריאה ראשונה.

<שרית הכט: אני לא חושבת שלממונה על ההגבלים העסקיים יש התנגדות כאן, משום שאנחנו לא מתכוונים להחזיק חדשות, אנחנו רוצים להישאר ברישיון שלנו.

יואב קיש: את יודעת מה?

יואב קיש: את צודקת, אני חוזר חזרה.

יואב קיש: הדיון כרגע הוא בחדשות.

יואב קיש: אין לכם שום הערות.

יואב קיש: לבעיות שלכם אני נותן את כל הכבוד והמשקל, אנחנו נדון בזה בהמשך.

איתן כבל: נדון בזה.

יואב קיש: לא שוכחים אתכם.

יואב קיש: נשאר לנו ערוץ 9.

יואב קיש: הערות נוספות אם יש לכם.

יואב קיש: האמת היא שאנחנו עכשיו רק בקטע הראשון.

<דב אברמוביץ: בניגוד לערוצים הייעודים האחרים שדיברו פה ואין להם ניסיון בשידורי חדשות, לערוץ 9 יש ניסיון של 16 שנה בשידור חדשות.

<דב אברמוביץ: מעולם לא נטען כלפיו שיש לו איזו שהיא בעיה אתית עם החדשות.

<דב אברמוביץ: במקום הנוסח הקיים ב-30.6.1, אנחנו מציעים כך: בעל הרישיון יקים מערך להפקדת חדשות אשר יפעל באופן עצמאי מהמערך השיווקי והעסקי.

יואב קיש: מה אתה רוצה לשנות, מה מפריע לך?

<דב אברמוביץ: אני לא יודע מה זה "מערך עצמאי ונפרד", האם הכוונה היא לחברת חדשות בכסות אחרת.

יואב קיש: לא.

יואב קיש: אני אסביר.

<דב אברמוביץ: הכתבים הם כתבים.

<דב אברמוביץ: בערוץ מהסוג שיש לו רק כמה עשרות עובדים סך הכל אתה לא יכול להפריד בין המערך הניהולי של הערוץ לבין המערך הניהולי של חברת החדשות.

<דב אברמוביץ: ברישיון שלנו יש הפרדה גמורה בין פעילות עסקית-שיווקית ממכירת פרסומות לבין המערך החדשותי.

יואב קיש: אני לא מצליח להבין מה הבעיה שלך עם 30.6.1.

שרן השכל: הוא אומר שיש לו כתבים שמשדרים גם בתכניות אחרות - -

יואב קיש: הנושא של העצמאי והנפרד הוא חשוב.

יואב קיש: יש לך אותו.

<אתי בנדלר: אני לא מבינה, מר רבינוביץ.

<אתי בנדלר: אתם משדרים כבר תקופה ארוכה על סמך הוראות כאלו.

עודד פורר: לא, הוראות אחרות.

יואב קיש: מה ההוראה שלך אומרת?

<דב אברמוביץ: שחייבת להיות הפרדה מלאה.

יואב קיש: זה מה שכתוב פה.

<אסף אמיר: הוא צריך שני מספקים שונים למכור פרסומות: אחד לחדשות ואחד ליתר התכניות.

<קריאה: זה מה שדורשים ממנו.

<נחשון אקסלרד: זה דורש ממני צלם אחד שיצלם רק חדשות, צלם שני שיצלם תכניות אחרות.

<נחשון אקסלרד: אני רוצה להשתמש באותו צלם.

<דב אברמוביץ: ההפרדה צריכה להיות מהותית.

עודד פורר: מהותית, לא מבנית.

יואב קיש: אני לא רואה סיבה למנוע מצלם של זעיר – גם היה לנו על זה דיון כשדיברנו על ערוץ הכנסת - לצלם לערוץ 9 חדשות ואחרי זה לצלם משהו אחר.

יואב קיש: זו פעולה טכנית שאין איתה בעיה בעניין הזה.

עודד פורר: אתה רואה בעיה עם מישהו שמגיש בבוקר תכנית בוקר ובערב הוא כתב חדשות?

<דנה נוייפלד: יש לי הערה עקרונית.

<דנה נוייפלד: אנחנו באנו עם דעה שצריך לשמור על האסדרה של הרשות השנייה.

<דנה נוייפלד: אתם אמרתם: "לא, לא, לא, גם המועצה לשידורי כבלים יודעת את העבודה שלה".

<דנה נוייפלד: מה הולך פה?

<דנה נוייפלד: עכשיו עושים בשיטת הסלמי הורדה של אסדרה שמלכתחילה אמרתם שהיא מצוינת וטובה.

<דנה נוייפלד: אני לא מצליחה להבין.

<דנה נוייפלד: המועצה ישבה על ההחלטה הזאת במשך חצי שנה.

<דנה נוייפלד: ב-5 דקות באים עכשיו ומורידים - -

יואב קיש: רק לטובת הפרוטוקול, כדי שלא ישתמע מדברייך שבזה סיימנו, אני רוצה להגיד שאנחנו בהחלט נשקול להוסיף דברים נוספים אחרי קריאה ראשונה.

עודד פורר: לערוץ זעיר ייעודי אין חובה להקמת חברת חדשות.

עודד פורר: אם אתם תחילו פה רגולציה בלתי אפשרית על הקמת מערך חדשות, המשמעות תהיה שייסגרו מערכי חדשות.

<נחשון אקסלרד: לא נעשה חדשות אף פעם.

עודד פורר: ושוב אני שב ואומר, לי יש אינטרס שהערוץ הזה, שיש לו קשיים כלכליים גם ככה, ישדר חדשות.

עודד פורר: יש לי אינטרס שגם הוא ישדר חדשות, כי אם לא יראו את החדשות שלו, יראו את החדשות של הערוץ שמשדר בשפה הרוסית ממדינה אחרת.

עודד פורר: צריך ללכת בנושא הזה להוראות רגולטוריות קיימות לקולא כמו שהן קיימות היום.

<דנה נוייפלד: הן קיימות.

יואב קיש: אני עוצר את הדיון.

יואב קיש: דנה, היועצת המשפטית של משרד התקשורת, אני מאוד מכבד את דעתך, אנחנו נדון בה בהרחבה בין ראשונה לשנייה.

יואב קיש: יש לנו הרבה מאוד עבודה בין ראשונה לשנייה, אבל לפחות בתמונת המצב הראשונה אני לא רוצה להתחיל בסיטואציה שהם אומרים לי שהם לא יכולים להתמודד איתה.

יואב קיש: אני הולך איתך לקולא בעניין הזה.

יואב קיש: אני רוצה שתגיד לי איפה הבעיה שלך בסעיף 30.6.1.

<דב אברמוביץ: בסעיף 30.6.1 אני רוצה שיהיה כתוב שבעל הרישיון יקים מערך להפקת חדשות - -

יואב קיש: אוקי, אנחנו מוחקים את המילים "עצמאי ונפרד".

<דב אברמוביץ: הוא לא יימחק, הוא פשוט - -

שולי מועלם-רפאלי: הוא יעבור הלאה.

<דב אברמוביץ: אחרי המילה "אשר" יבואו המילים "יפעל באופן נפרד ועצמאי ממערך השיווקי והעסקי".

יואב קיש: אני מקריא מה שאני חושב, תגיד לי אם אתה יכול לחיות עם זה.

יואב קיש: בעל הרישיון יקים מערך – פה אני מוחק את המילים "עצמאי ונפרד" - להפקת חדשות אשר יכלול כתבים, שדרים ואמצעי סיקור ( להלן – מערך החדשות) אשר יפעל באופן נפרד ועצמאי מבחינה ארגונית מיתר מערכות הערוץ.

שרן השכל: לא מבחינה ארגונית, מבחינה שיווקית ופרסומית.

יואב קיש: עסקית ושיווקית.

יואב קיש: במקום המילה "ארגונית" נכתוב את המילים "עסקית ושיווקית".

<אלידור בליטנר: זאת אומרת, יש עצמאות רק בחלק מההיבטים?

<אלידור בליטנר: שידורי החדשות לא עצמאיים בהיבטים אחרים, זה הרעיון?

יואב קיש: הצלם, למשל, שאין לו משמעות עסקית שיווקית - -

<דב אברמוביץ: אני אסביר.

<דב אברמוביץ: יש אנשים שעוסקים במכירת פרסומות.

<אלידור בליטנר: מה שנאמר פה רק מוכיח את הצורך בחברת חדשות נפרדת, באסדרה אחידה עם מה שקיים היום.

שולי מועלם-רפאלי: למה, כדי שיהיו לערוץ שני צלמים?

יואב קיש: לא, כדי שלא יהיה ערוץ זעיר.

יואב קיש: ככה לא יהיה.

יואב קיש: תודה, אלידור, על ההבהרה שאנחנו מכירים.

עודד פורר: הוא ישדר תכנית בישול.

<דב אברמוביץ: יש אי הבנה מצד הממשלה.

<דב אברמוביץ: הרגולציה של חברת החדשות נקבעה לערוצי ברודקאסט, כך נכתב חוק הרשות השנייה.

<דב אברמוביץ: היא כוונה לערוצי ברודקאסט.

<דב אברמוביץ: אתם מדברים עכשיו על ערוצי ננו קאסט.

<דב אברמוביץ: זה משחק אחר.

<דב אברמוביץ: הם לא יכולים להקים חברת חדשות - -

יואב קיש: סליחה, אני לא מתכוון שאתה תשכנע אותם.

יואב קיש: מה שקורה זה שאני מנסה לשכנע, רק אני לא מצליח.

יואב קיש: בסוף אנחנו מצביעים.

יואב קיש: כרגע אני מקבל את ההערות שלכם ביתר תוקף.

יואב קיש: אני מקריא את הנוסח של הסעיף.

יואב קיש: אני רוצה רק לשמוע אם אתה מסוגל לחיות עם הנוסח שאני מקריא, וזה אני מקריא גם לטובת היועצת המשפטית של הוועדה.

יואב קיש: סעיף 30.6.1 השתנה, ואני מקריא כבר בהתאם לכל השינויים שעשינו בו: בעל הרישיון יקים מערך להפקת חדשות אשר יכלול כתבים, שדרים ואמצעי סיקור ("מערך החדשות") אשר יפעל באופן נפרד ועצמאי מבחינה עסקית ושיווקית מיתר מערכות הערוץ.

יואב קיש: האם זה עונה לשאלתך?

<דב אברמוביץ: לא.

<דב אברמוביץ: מהמערכת העסקית והשיווקית של הערוץ, לא מבחינה עסקית ושיווקית.

יואב קיש: אני מתקן.

יואב קיש: אתה צודק, זה מבלבל.

יואב קיש: אשר יפעל באופן נפרד ועצמאי מהמערכת העסקית והשיווקית של הערוץ.

<דב אברמוביץ: נכון.

<דב אברמוביץ: מערכת החדשות לא עוסקת בשיווק, לא עוסקת בביזנס, אין לה נגיעה בזה.

יואב קיש: הבנתי.

יואב קיש: אני מקריא את זה פעם אחרונה בשביל שכולם יבינו.

יואב קיש: אני אומר עוד פעם, זה לקולא.

יואב קיש: ייתכן ואחרי קריאה ראשונה זה ישתנה.

יואב קיש: בסעיף 30.6.1 יהיה כתוב כך: בעל הרישיון יקים מערך להפקת חדשות אשר יכלול כתבים, שדרים ואמצעי סיקור ("מערך החדשות") אשר יפעל באופן נפרד ועצמאי מהמערכת העסקית והשיווקית של הערוץ.

<דב אברמוביץ: נכון.

<דב אברמוביץ: ב-30.6.10.3 כתוב כך: מערך החדשות של בעל הרישיון יהיה עצמאי מבחינה כלכלית.

<דב אברמוביץ: אם הכוונה פה היא לא לעשות הפרדה תאגידית אלא מעין הפרדה - -

יואב קיש: תקציבית.

<דב אברמוביץ: מה שנקרא הפרדה.

<דב אברמוביץ: זה לא עובד ככה בערוץ בסדר גודל כזה.

<דב אברמוביץ: מערך החדשות לבד לא נושא את עצמו.

יואב קיש: לא אמרתי שהוא נושא את עצמו.

יואב קיש: הוא צריך תקציב.

<אתי בנדלר: יהיה לו תקציב.

<דב אברמוביץ: כך אני מבין מהמילים "מבחינה כלכלית".

יואב קיש: לא.

יואב קיש: הכוונה שיהיה לו תקציב נפרד.

שולי מועלם-רפאלי: הוא רוצה שיהיה לו תקציב משלו.

שולי מועלם-רפאלי: הוא לא אמור לשאת את עצמו.

יואב קיש: הרי כל ערוץ יכול להיות גם לא כלכלי.

יואב קיש: אני מדבר על תקציב נפרד מהתקציב השוטף, תקציב שיוגדר באופן ייעודי לחדשות.

<דב אברמוביץ: זה לא מה שכתוב.

יואב קיש: זה מה שכתוב.

יואב קיש: אני טועה?

<אתי בנדלר: זה מה שאני הבנתי.

יואב קיש: זה מה שכתוב.

יואב קיש: סיימנו עם ערוץ 9, תודה.

יואב קיש: לי מאוד חשוב, חברי הכנסת, לאשר את מה שהגענו אליו עכשיו.

עודד פורר: אני אגיד לך מה הבעיה עם מה שכתוב.

עודד פורר: כתוב בסיפא כך: מערך החדשות של בעל הרישיון יהיה עצמאי מבחינה כלכלית.

עודד פורר: "עצמאי מבחינה כלכלית" אומר שהוא נפרד, או במצב שזה לא חל - -

יואב קיש: אתה צודק, זה לא הגיוני.

עודד פורר: אני מדבר רק על שתי השורות האחרונות.

<אתי בנדלר: ברגע שנתת לו תקציב, הוא מנהל את התקציב הזה באופן עצמאי.

יואב קיש: זו הכוונה.

יואב קיש: לפרוטוקול אני אומר, וזה יפתור את הדיון.

יואב קיש: אם היועצת המשפטית צריכה לדייק את זה, היא תדייק.

<אתי בנדלר: גם מוסבר לאחר מכן - באופן שפעילות מערך החדשות תנוהל, מבחינה חשבונאית, בנפרד.

יואב קיש: בדיוק, זו ההגדרה.

שולי מועלם-רפאלי: זו גם המהות וגם - -

יואב קיש: חברי הכנסת, עשינו פה עבודה לקולא, אני אומר את זה גם למשרדי הממשלה.

יואב קיש: שמענו הרבה הערות ממשרדי הממשלה שנדון בהן לאחר קריאה ראשונה.

יואב קיש: אני מבין שהנוסח הנ"ל לא מספק בעיניכם, אבל יכול להיות שגם בעיני הוא לא מספק.

יואב קיש: אני הולך להתחיל איתו כנוסח ראשוני לקריאה ראשונה.

יואב קיש: אני אדון ואתן זמן לכל הערה והערה בעניין לאחר קריאה ראשונה - אני אומר את זה פה לפרוטוקול - ואני גם אעמוד בהתחייבות שלי.

יואב קיש: חברי הכנסת, מישהו רוצה להתייחס לפני שאני מעלה להצבעה את ההוראות החדשות לזעירים כפי שהקראתי אותם?

עודד פורר: הנושא של התכנים וכל החובות האלה יידון בין קריאה ראשונה?

עודד פורר: אני מדבר באופן כללי על חובת הפקות עצמאיות.

יואב קיש: כל זה יידון.

עודד פורר: זה פעם אחת.

עודד פורר: פעם שנייה, הטענה שהועלתה כאן על ידי מי שאמור לקלוט את השידורים האלה ולהריץ אותם.

עודד פורר: אין להם פלטפורמה.

עודד פורר: אם מחר יקומו – אני לא חושב שזה יקרה - 100 ערוצים, והם יבואו לכבלים ולוויין ויגידו: "עכשיו אתם חייבים לשדר אותנו", גם פה נצטרך למצוא לזה פתרון בין הקריאה הראשונה לשנייה.

יואב קיש: זה אמרתי גם שפנינו לשר התקשורת על מנת שיביע את התייחסותו בעניין.

יואב קיש: זה לא מהות הוועדה.

יואב קיש: אני לא רוצה שנידרש לשאלה.

יואב קיש: אני מבין את הבעיה, לכן אני רוצה לשמוע את עמדתו של משרד התקשורת.

יואב קיש: חברים, אני מעלה בנפרד - אנחנו נתייחס אליה גם בנפרד בעתיד - את ההצעה להגדרות לשידור חדשות לערוץ זעיר במידה ויבחר לשדר חדשות.

יואב קיש: מי בעד הכללים כפי שקבענו, שירים את ידו?

יואב קיש: בעד – פה אחד

יואב קיש: נמנעים – אין

יואב קיש: יש לנו את חובת ירושלים.

יואב קיש: ראשית, נתנו גרייס של שלוש שנים לשדר מירושלים.

<דנה נוייפלד: שלא לשדר מירושלים.

שולי מועלם-רפאלי: שאחרי 3 שנים תהיה חובה.

יואב קיש: יש לנו את ערוץ 9 שמשדר חדשות.

יואב קיש: מאיפה?

<דב אברמוביץ: נווה אילן.

<דנה נוייפלד: נווה אילן זה ירושלים.

יואב קיש: נווה אילן זה ירושלים.

יואב קיש: אתכם אין לי בעיה, אתם בסדר.

יואב קיש: לערוץ 20 שלוש שנים.

יואב קיש: הם אומרים לי "כן" עם הראש.

יואב קיש: ערוץ 24, אתם לא הולכים לשדר חדשות, נכון?

יואב קיש: אם כן, האם יש לו בעיה לשדר מירושלים בתוך שלוש שנים גרייס?

<טלי גורן: הוא לא מתכוון לשדר חדשות, הוא מתכוון לשדר מוסיקה.

<טלי גורן: אמרנו את זה בצורה מאוד מאוד ברורה.

יואב קיש: אני יכול להגיד לך וגם לפרוטוקול – אני לא מכניס את זה לחוק - שלתפיסתי חדשות המוסיקה זה לא חדשות כפי שאנחנו מתייחסים אליהן.

<טלי גורן: בסדר גמור, אבל אני אומרת שוב, יש לנו עניין בלהגדיר את זה בצורה מאוד ברורה.

<טלי גורן: אנחנו אומרים, אנחנו נשדר מוסיקה, לא חדשות, נקודה.

יואב קיש: שמחתי על ההבהרה.

עודד פורר: אתם תשדרו את חדשות המוסיקה?

עודד פורר: זאת השאלה.

איתן כבל: כל הזמן הם בלחץ, ובצדק מבחינתם.

איתן כבל: כל אחד פה בא עם ה"גישפט" שלו.

איתן כבל: יש כאן שתי נקודות שצריך לתת עליהן את הדעת, ואנחנו ניתן את הדעת.

איתן כבל: חדשות כבר סיימנו.

איתן כבל: יש לנו את העניין של בעלויות צולבות.

<טלי גורן: הדיון על בעלויות צולבות הוא לא נכון.

<טלי גורן: יש כאן איזו שהיא הגדרה שהתבלבלה קצת בדרך.

<טלי גורן: כדאי אולי שמישהו יבהיר את זה.

איתן כבל: הכוונה שנבהיר את זה.

איתן כבל: זאת אומרת, גם הבהרה היא דיון.

איתן כבל: אם את לא רוצה שזה ימשיך להישאר בין שמיים וארץ - -

<טלי גורן: כשאומרים "דיון בבעלויות צולבות", זה כאילו יש בעיה בבעלויות צולבות, אבל אין.

שולי מועלם-רפאלי: דיון במעמדו של ערוץ 24.

יואב קיש: אני אזקק את העניין.

יואב קיש: אין כוונתנו שמי מהערוצים הייעודים יעמוד בפני קריסה מיידית.

יואב קיש: כוונתנו היא לא לעשות את זה גם לערוץ 24.

איתן כבל: לפעמים הדיבור שלכם יוצר את הבעיה.

איתן כבל: אנחנו אומרים שאין בעיה.

איתן כבל: אתם מתעקשים להגיד שבכל זאת יש.

איתן כבל: זה אחד.

איתן כבל: דבר שני שצריך לחדד בנקודה הזאת, זה שהם נכנסים פה קצת לפלונטר במובן של איזו פלטפורמה אתה שם אותם.

איתן כבל: זאת אומרת, זה הדבר החשוב להם באמת.

איתן כבל: אנחנו סידרנו פה כל אחד במקום שלו.

איתן כבל: אתה זוכר את השמיכה?

איתן כבל: עכשיו היא כבר לא עליהם.

יואב קיש: קר להם.

יואב קיש: גם אתכם אין לנו בעיה.

יואב קיש: עכשיו ערוץ הלא TV.

יואב קיש: אתם משדרים חדשות?

<נחשון אקסלרד: אנחנו עוד לא משדרים חדשות.

יואב קיש: בכוונתכם לשדר חדשות?

<נחשון אקסלרד: אנחנו מאוד נשמח להיות במצב שבו נוכל לשדר חדשות.

<נחשון אקסלרד: אנחנו רוצים לשדר חדשות.

יואב קיש: איפה היום אתם יושבים?

<נחשון אקסלרד: אנחנו יושבים בטייבה.

יואב קיש: אני אגיד לך ככה, ופה אני אומר לך בכנות, אני מבין את הבעייתיות שיש לכם בהיקף הגודל שלכם בנושא שידור חדשות מירושלים, אבל מצד שני, ואני אומר את זה ואמרתי בצורה הכי גורפת גם לפני שעשיתי את הסבב עם החברים שלנו, אני רואה חשיבות רבה לשידור החדשות מירושלים.

יואב קיש: כולם פה רואים את זה.

יואב קיש: נתנו שלוש שנים.

יואב קיש: במה שאני אהיה מוכן לדון לאחר הקריאה הראשונה - נווה אילן הגדרנו שזה ירושלים - זה שאולי נחשוב להחריג ערוץ בשפה זרה שיבחר לשדר חדשות.

עודד פורר: אתה יכול לתת לשר את האפשרות להחריג אותו.

יואב קיש: כרגע אני משאיר את זה ככה.

שולי מועלם-רפאלי: דע לך שערבית לא נחשבת שפה זרה במדינת ישראל.

<מיכל רפאלי כדורי: זו לא שפה זרה.

<מיכל רפאלי כדורי: תיזהר, זו שפה רשמית במדינת ישראל.

יואב קיש: הבנו את הבעיה.

יואב קיש: כרגע אנחנו נשארים על גרייס של שלוש שנים.

יואב קיש: אנחנו נדון בנושאים הספציפיים שלכם גם אחרי קריאה ראשונה.

יואב קיש: אני מעלה להצבעה את ההגדרה של גרייס לערוץ זעיר לשלוש שנים מחובת שידור חדשות מירושלים.

יואב קיש: מי בעד, שירים את היד?

יואב קיש: בעד – פה אחד

יואב קיש: נמנעים – אין

<יוליה שמאלוב ברקוביץ: יש לי נקודה שכן הייתי רוצה להתייחס אליה לא עכשיו אלא בהמשך, וזה לגבי 30.6.10, לגבי בעל רישיון ימנה דירקטור חיצוני.

<יוליה שמאלוב ברקוביץ: אני פשוט חושבת בקול רם.

יואב קיש: יוליה, כרגע אני משאיר את זה as is.

יואב קיש: לקולא או לחומרא אחרי קריאה ראשונה.

יואב קיש: אני עובר להקריא.

יואב קיש: בנושא זעיר – אפס ואפס, אין חובת חדשות.

יואב קיש: במידה וירצו, הגדרנו כרגע את הדרישות המחייבות המינימאליות.

יואב קיש: כמו שאמרתי, זה ייפתח לדיון אחרי קריאה ראשונה.

יואב קיש: גם את נושא ירושלים הסדרנו.

יואב קיש: אני מעלה להצבעה את נושא הזעיר.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים –אין

יואב קיש: עם הטבלה הזאת סיימנו, לפחות להכנה לקריאה ראשונה.

<רעיה עדני: אין להם חובת הפקות?

יואב קיש: אין.

יואב קיש: אפס ואפס, כך הוגדר.

יואב קיש: אני מדבר עכשיו על הזעיר והזעיר ייעודי.

יואב קיש: אנחנו נצביע עד רגולציית תוכן.

יואב קיש: דמי רישיון לנושא זעיר - כפי שמופיע היום בחוק.

יואב קיש: על העניין הזה דיברנו קודם.

יואב קיש: דמי מעבר- כפי שמופיע היום בחוק.

יואב קיש: דמי הפצה - יישמר המצב הקיים, עם ההסתייגות שהוספנו ולא מופיעה בטקסט, שהם יהיו פטורים משידור בעידן במידה ויש לזה משמעות כספית.

יואב קיש: זה יהיה להחלטתם בעניין הזה.

יואב קיש: חובת שיעור ייעודית - אין.

יואב קיש: עד לכאן.

יואב קיש: אחר כך אני אדבר על הסעיף האחרון.

יואב קיש: הערות לחברי הכנסת?

<אבי שמידט: מה יש היום בחוק לגבי עידן פלוס?

יואב קיש: לא יודע, את המצב הקיים אני משאיר.

<אבי שמידט: אני אגיד לך למה.

<אבי שמידט: כי עידן פלוס הולך לצאת עוד מעט מהרשות השנייה.

יואב קיש: אני לא יודע.

יואב קיש: אני לא מתעסק עם זה, אבי.

יואב קיש: אתה לא היית בדיון, אני מצטער.

<אבי שמידט: הייתי.

יואב קיש: אני אמרתי שאני לא עושה את הרפורמה של עידן פלוס עכשיו, שאני משאיר את המצב בחוק עם הסתייגות - -

<אבי שמידט: אם הוא יוצא מהרשות השנייה, אין צורך שהקביעה שלו תישאר שם.

שרן השכל: בעניין הרגולציה של התוכן.

יואב קיש: אני לא דן עכשיו.

יואב קיש: אני עצרתי בחובת שידור ייעודית.

יואב קיש: חכו רגע עם רגולציית התוכן.

יואב קיש: תנו לי להתקדם, אחרת אני לא אסיים.

יואב קיש: יש לי שעה.

יואב קיש: אני רוצה לסיים את הקריאה הראשונה.

יואב קיש: לפחות שאת חובתנו נעשה בעניין הזה.

יואב קיש: אני מקריא מה עולה להצבעה.

יואב קיש: זעיר - לפי שקיים היום בחוק.

יואב קיש: דמי מעבר – לפי שקיים היום בחוק.

יואב קיש: אם את זה השר יקבע, אני לא נכנס לזה, אתם תגדירו.

יואב קיש: דמי הפצה –מצב קיים.

יואב קיש: חובת שידור ייעודית – אין.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים – אין הסעיפים אושרו.

יואב קיש: עכשיו אני עובר לזעיר ייעודי, ואחרי זה נדבר על רגולציית תוכן.

יואב קיש: אני מקריא את מה שאני מעלה להצבעה, אז תקשיבו.

יואב קיש: דמי רישיון – אפס; דמי מעבר – אפס, ללא תשלום; דמי הפצה בעידן – מצב קיים, עם ההסתייגות כפי שהייתה לזעיר.

יואב קיש: תישמר לערוץ אפשרות לא לעלות במידה ומדובר במטלה שיש לה משמעות כספית.

יואב קיש: על חובת שידור ייעודית היה דיון ארוך.

יואב קיש: אני מבין שהמספר 30% מפריע לחלק מחברי הכנסת.

יואב קיש: אנחנו נדון בו לעומק אחר הקריאה הראשונה.

<אתי בנדלר: אמרת שלחלק מחברי הכנסת יש בעיה עם ה-30%.

יואב קיש: מסלול של זעיר ייעודי יסתיים בתום 10 שנים.

<אתי בנדלר: כל ההצדקה לפטור מדמי הרישיון ומדמי המעבר נובעת מכך שהיה אינטרס ציבורי ראשון במעלה לעודד את השידורים לייעוד שבו הם משדרים - אם זה שידורים בשפה הרוסית או בשפה הערבית, אם זה שידורי מורשת, אם זה שידורי מוסיקה ישראלית.

<אתי בנדלר: ברגע שאתה מוריד את הייעוד ל-30%, זה בעצם כמעט כלום.

יואב קיש: זה 30%.

יואב קיש: זה לא כלום, זה 30%.

<אתי בנדלר: זה כמעט כלום.

<אתי בנדלר: מה זה דמי הרישיון?

<אתי בנדלר: זה דמי הרישיון שמשולמים לרשות השנייה כדי שהיא תפקח על הפעילות.

<אתי בנדלר: כל דמי הרישיון הולכים לרשות השנייה לטלוויזיה ורדיו.

<אתי בנדלר: באמצעות הכספים האלה היא מפקחת על המפוקחים שלהם.

<אתי בנדלר: היא קובעת את כללי הרגולציה, היא מפקחת עליהם וכו'.

<אתי בנדלר: אין לה מקור מימון נוסף, למיטב ידיעתי, אלא דמי הרישיון.

<אתי בנדלר: האוצר לא מקצה לה כספים.

<אתי בנדלר: אם אני טועה, אז תתקנו אותי.

<אתי בנדלר: מה זה אומר?

<אתי בנדלר: אתה מכניס כאן ערוצים לפיקוח הרשות השנייה שהיא צריכה לפקח עליהם, אבל מי שיממן - -

יואב קיש: את צודקת.

<אתי בנדלר: הם טוענים לפגיעה.

<אתי בנדלר: הם צודקים, כי לא צריכים לממן ערוץ שאין אינטרס ציבורי להעביר אותו.

יואב קיש: על מה שאומרת פה היועצת המשפטית דיברנו גם כשדנו על הסעיף הזה עצמו.

יואב קיש: ההערה בהחלט נרשמה, לכן הנושא של דיון על חובת שידור ייעודית והאחוזים שלו יהיה אחרי קריאה ראשונה, כמובן בהתייחסות למה שאמרת.

יואב קיש: אני מבין.

יואב קיש: אני אגיד לך איך אני יכול מלכתחילה.

יואב קיש: יש פה שילוב, לתפיסתי, בין ה-10 שנים, שגם זה מספר שנדון עליו, לבין ה-30%.

יואב קיש: ברור שככל שאני מעלה את הייעודי כך אני מצדיק זמן ארוך יותר, וככל שאני מוריד כך אני אצטרך לתת זמן קצר יותר.

יואב קיש: יש פה דיון אמיתי ועמוק על הנושא הזה.

יואב קיש: אני מבין את האמירה שלך, אני מכבד אותה.

יואב קיש: אני רוצה לדון בזה לאחר קריאה ראשונה.

שולי מועלם-רפאלי: אם ממילא נדון בזה לקראת קריאה שנייה ושלישית, אולי נכתוב פה מראש 51% - -

יואב קיש: אני לא רוצה עכשיו.

יואב קיש: חברת הכנסת מועלם, מכיוון שאני לא דן באף מספר אחר, אני לא רוצה לעשות פה אפליה בעניין הזה.

יואב קיש: יכולתי לקבל דיון מלא על סעיף אחר.

יואב קיש: בעניין הזה אני לא רוצה לשנות.

<אתי בנדלר: הערה דומה נקשרה לדמי המעבר לכבלים וללוויין.

יואב קיש: על אותה לוגיקה.

<אתי בנדלר: על הלוגיקה שאתה מחייב גוף מסחרי אחד לממן פעילות של גוף מסחרי אחר.

<אתי בנדלר: אם יש הצדקה ציבורית לעניין הזה, יש לכך מקום.

<אתי בנדלר: אתה לא יכול לחייב אותו.

יואב קיש: הבנתי.

יואב קיש: עוד הערה לסעיף?

<אתי בנדלר: זה לחלק הראשון.

יואב קיש: אנחנו עוד לא דנו ברגולציית התוכן.

יואב קיש: חברת הכנסת שרן השכל, בבקשה, הדיבור שלך.

שרן השכל: גברתי היועצת המשפטית, אני רוצה להתייחס למה שאמרת.

שרן השכל: אחת הבעיות העיקריות של הערוצים הייעודיים שבגללה גם גוררים קנסות רבים, היא שבעצם הרגולטור בא ורוצה לפרש מה זה התוכן הייעודי הזה.

<אתי בנדלר: זה תפקיד הרגולטור, מה לעשות.

שרן השכל: הערוץ ובעלי הערוץ מפרשים אותו בצורה אחרת.

שרן השכל: הרגולטור מגיע ואומר להם: "לא, אני פוסל לכם את זה מהתוכן הייעודי".

שרן השכל: נתנו כאן כמה דוגמאות טובות.

שרן השכל: כשערוץ 20 שידר את התכנית של חטופי תימן, שהם מחשיבים את זה כחלק ממסורת ומורשת, הרגולטור אמר: "בשום פנים ואופן זה לא התוכן שלכם".

שרן השכל: כשמגיע ערוץ 24 ואומר: "אני רוצה לעשות תכנית על שירה, על חזנות וכו'", הם אומרים: "זה לא תוכן של מוסיקה".

שרן השכל: אנחנו רוצים לתת אחוז מספיק גדול לערוצים האלה לבוא ולהגיש את התוכן הייעודי שהם כן חושבים שזה תוכן ייעודי, שהם כן רוצים להגיש את זה לציבור הצופים שלהם כי הם מבינים שיש מי שרוצה לצפות בזה.

יואב קיש: יש לי בעיה אחת עקרונית עם הדיון הזה.

יואב קיש: חברת הכנסת שרן השכל והיועצת המשפטית, הדיון הזה הוא דיון חשוב מאוד, מעמיק מאוד, נושא בחובו המון משמעויות, אבל הוא יתקיים לאחר הקריאה הראשונה.

<אתי בנדלר: אדוני, אני בכל זאת מאוד מבקשת, כי יש כאן איזו אמירה עקרונית אחת שלא נוגעת כרגע לנושא האחוזים.

<אתי בנדלר: אני חייבת להעיר בקשר לעניין הזה של חילוקי דעות בין הרגולטור לבין המפוקח.

<אתי בנדלר: זה רלוונטי לא רק לחילוקי דעות עם המועצה לשידורי כבלים ולוויין ועם חילוקי דעות שהיו ויהיו עם הרשות השנייה לטלוויזיה ורדיו, אלא זה נוגע לכל הרגולטורים.

<אתי בנדלר: זה נוגע לרשות ניירות ערך, לרשות להגבלים עסקיים.

<רעיה עדני: רשות המים, רשות החשמל.

<אתי בנדלר: תמיד למפוקחים יש חילוקי דעות עם המפוקח שלהם.

<אתי בנדלר: אי אפשר לשים אותם, עם כל הכבוד, על אותו מישור.

<אתי בנדלר: הרגולטור זה רגולטור שהמדינה מינתה לצורך קבלת הכרעות.

יואב קיש: שאנחנו רוצים אותו.

<אתי בנדלר: ואם יש חילוקי דעות, יש מסלולים איך לערער עליהם.

שרן השכל: זה מה שחונק את הערוצים האלה.

יואב קיש: הדיון הסתיים.

יואב קיש: אפשר שיהיו דעות חלוקות, תודה רבה.

יואב קיש: כבל, בקשה.

איתן כבל: אני רוצה להבהיר, אדוני היושב-ראש.

איתן כבל: אני לא הולך לפתוח את זה.

יואב קיש: תודה, אני מעריך את זה.

איתן כבל: אני רוצה להסב את תשומת הלב.

איתן כבל: תראו, אני אומר את זה גם לכל נציגי הערוצים השונים.

איתן כבל: אנחנו יוצאים מגדרנו - באמת רואים פה - כדי לסייע, אבל חברות וחברים, אל תעשו לנו גם - - זאת אומרת, אנחנו בסוף גם צריכים להסתכל על עצמנו במראה מהבחינה הזאת של איזו חקיקה אנחנו מוציאים מתחת ידינו.

שולי מועלם-רפאלי: לערוץ זעיר ייעודי יש איקס ייעודיות.

יואב קיש: אנחנו נדבר על זה.

יואב קיש: אמרנו שלא פותחים.

איתן כבל: אני לא פותח.

איתן כבל: אני רק רוצה להסב את תשומת הלב בעוד נקודה.

איתן כבל: שום דבר לא סודי.

איתן כבל: זה לא דיון עכשיו בבור בקריה, אלף מטר מתחת לאדמה, שאף אחד לא יודע.

איתן כבל: גם זה דולף, קל וחומר פה.

איתן כבל: כולם מסתכלים עלינו.

איתן כבל: מה שייגמר פה הוא הפלטפורמה, הסיפור הבא.

איתן כבל: ככה זה עובד.

איתן כבל: אני בא ואומר, לא רוצים רגולציה?

איתן כבל: שממשלת ישראל תתכנס אחר כבוד.

איתן כבל: היא הקימה ועדה.

איתן כבל: שתחליט מה שהיא רוצה.

איתן כבל: אי אפשר לעשות לנו - - אני אומר את זה גם לכם.

איתן כבל: הרי מה יקרה?

איתן כבל: ערוץ 10 כל השנים נמצא במצוקה כלכלית.

איתן כבל: אז מה?

איתן כבל: היינו מתכנסים פה כל שבוע כדי - - ?

איתן כבל: התכנסנו.

איתן כבל: אי אפשר לגמור אותנו פה.

איתן כבל: כל רגע שאתה הולך שלב, זה הופך להיות השלב הבא לשיח הבא.

איתן כבל: כל הזמן פה זה כיבוש יעדים.

איתן כבל: אי אפשר.

איתן כבל: גם אדם כמוני עומד בפני מצב מביך.

עודד פורר: אני מקבל ברמה העקרונית את דבריה של היועצת המשפטית, גם אני חושב אחרת.

עודד פורר: אני מקבל גם את עמדתך פה.

עודד פורר: ברור לכולנו שעל השולחן הנושא של האחוזים, הנושא של דמי המעבר.

איתן כבל: חשוב שהם ידעו.

עודד פורר: אני אומר את זה פה על השולחן.

עודד פורר: נדון בזה בהמשך.

יואב קיש: אני מעלה להצבעה את הזעיר ייעודי כפי שהקראתי.

יואב קיש: מי בעד, שירים את ידו?

יואב קיש: בעד –פה אחד

יואב קיש: נמנעים – אין

יואב קיש: אני עוצר בנקודה הזו.

יואב קיש: אני רוצה להסדיר נושא שעוד קיים לנו בהקראה, וזה תיקון סעיף 95.

יואב קיש: אני מקריא.

יואב קיש: בסעיף 95 אחרי סעיף קטן (ב) יבוא: "(ג) בעל רישיון לשידורי טלוויזיה שפעל בניגוד לסעיף 71ז(ב) דינו – מאסר שנה".

יואב קיש: דנה, את רוצה להסביר את זה?

<דנה נוייפלד: אנחנו ניסינו ליצור זהות לסעיף שכבר קיים בחוק הרשות השנייה, שעניינו אי מסירת מידע והעונש בגינו הוא מאסר שנה.

<דנה נוייפלד: יחד עם זאת קיבלנו הערה ממשרד המשפטים.

<דנה נוייפלד: כמו שאמרתי בדיון הקודם, ביקשו להמיר את זה לעבירת קנס.

<דנה נוייפלד: אנחנו קיבלנו את התיקון המוצע.

<דנה נוייפלד: אנחנו מבקשים מהוועדה שתהפוך את זה ממאסר שנה - -

<אלידור בליטנר: הסכום צריך להיות מרתיע אבל מידתי.

<דנה נוייפלד: אנחנו נחפש בתוך החקיקה הקיימת - -

<אתי בנדלר: מה הוועדה תאשר עכשיו?

שולי מועלם-רפאלי: תבדקו מה הסכום בדברים דומים.

יואב קיש: מה הסכום?

יואב קיש: הרי מדובר במי שלא מעביר את הדוחות.

<אתי בנדלר: אדוני, אני מזכירה לך שמי שלא מעביר את הדוחות מעוות את כל השוק.

יואב קיש: אני רוצה להגיד מה דעתי.

<דנה נוייפלד: אפשר לצאת רגע על מנת לברר עם משרד המשפטים?

יואב קיש: כן.

יואב קיש: שתי סנקציות יהיו.

יואב קיש: משרד המשפטים, נא תתנו לנו מספר כדי שנוכל - -

<אלידור בליטנר: אנחנו לא נותנים מספר, אנחנו נותנים את העקרונות.

<אלידור בליטנר: כמובן שכשקובעים סכום של קנס, זה צריך להיות סכום שהוא מרתיע.

<אתי בנדלר: מה אתם מציעים?

<יוליה שמאלוב ברקוביץ: זה צריך להיות סכום שההפרה לא תהיה יעילה.

יואב קיש: מדובר בהפרה שלא מדווחים על היקף המכירות.

יואב קיש: לא יכולים לשייך את אותו בעל זיכיון או בעל רישיון לקטגוריה, כי הוא לא מדווח מה היו הכנסותיו.

יואב קיש: אחד הרעיונות שהעליתי מעבר לקנס הכספי כי הפלילי לא היה נראה לנו – אני מקבל את בקשתכם, אנחנו נמתין רגע עם הסכום- הוא להוסיף סעיף שאומר: מכיוון שלא העביר דיווח - -

<אתי בנדלר: או לא העביר דיווח כנדרש.

יואב קיש: רישיונו ייחשב כאילו עלה בדרגה ממה שהיה קודם.

יואב קיש: זאת אומרת, אם הוא היה זעיר - -

שרן השכל: מה עם המסחריים?

יואב קיש: אם מסחרי קטן לא הגיש, הוא ייחשב מסחרי בינוני.

יואב קיש: אם מסחרי בינוני לא הגיש, הוא ייחשב מסחרי גדול.

<נחשון אקסלרד: ואם הגדול לא הגיש?

יואב קיש: לא יכול להיות, הוא גדול.

יואב קיש: חברים, אני מסכם.

שרן השכל: יואב, אפשר קנס כספי גדול.

יואב קיש: זה מה שאמרנו.

שרן השכל: כמה מיליונים.

יואב קיש: לא כמה מיליונים.

שולי מועלם-רפאלי: גדול אבל מידתי.

שרן השכל: פלוס שימוע ברשות השנייה, עם איום לשלילת חלק - -

<קריאה: שימוע לא יעזור.

שרן השכל: איום לחילוט ערבויות הוא איום סופר משמעותי.

יואב קיש: אני לא הולך לעסוק בזה.

יואב קיש: את ההצעה הראשונה שלך אני מקבל לגבי הקנס.

יואב קיש: אני רוצה להוסיף את הניסוח הבא.

יואב קיש: הוא נובע מכך שאנחנו לא רוצים לפגוע בחישוב של כל השוק בעניין הזה.

יואב קיש: לטובת חישוב מחוייבותיו וההשפעה על השוק, יילקח מחזורו – כדי לא לעצור את כל התהליך - כאילו עלה מדרגה ממחזורו שדווח בשנה העוקבת.

<יוליה שמאלוב ברקוביץ: האמת, אני לא יודעת.

<יוליה שמאלוב ברקוביץ: אני לא יודעת למה אנחנו נוגעים בסעיף כזה חשוב דווקא עכשיו.

יואב קיש: כי אני רוצה לגמור את הקראת החוק.

יואב קיש: זה מופיע בחוק.

יואב קיש: אני רוצה לעשות סדר.

יואב קיש: את יודעת מה?

יואב קיש: אני מקבל את ההערה שלך.

יואב קיש: במה שהצעתי עכשיו נדון לקריאה שנייה.

יואב קיש: הדבר היחידי שנכתוב עכשיו זה קנס.

יואב קיש: תיכף נקבל את המספר ממשרד התקשורת.

יואב קיש: בהערתי ובהערתך נדון לקריאה שנייה.

יואב קיש: סיימנו את סעיף 95 עם מחויבות אחת לנושא של המספר.

שרן השכל: אם אנחנו מדברים על המספרים, אפשר לקחת את המחזור האחרון שלהם, של השנה הקודמת, ואז זה לא ייאבד - -

יואב קיש: אני רוצה לתת לו קנס.

יואב קיש: נדבר על זה בקריאה השנייה.

יואב קיש: בכוונת הוועדה ובכוונתי להעלות לקריאה ראשונה ביום שני את הנוסח כפי שהגדרנו עד עכשיו.

יואב קיש: הדברים שעוד חסרים, תיכף אני אדבר עליהם.

<אתי בנדלר: אם נצליח לנסח את זה.

<אתי בנדלר: זה בספק גדול, אני מוכרחה להודות על האמת.

יואב קיש: אני התחייבתי לסיים עד 15:30 את הדיון בעניין הזה.

יואב קיש: כמו שנאמר פה בחצי צחוק או לא צחוק, הרבה דברים מהותיים נדחו לאחרי קריאה ראשונה.

יואב קיש: אני מבקש בדברי ההסבר בקריאה ראשונה לציין שכל פרק ד' – תחילה והוראות מעבר – יידון, וגם הבעיות שדיברנו עם ערוץ 24, לאחר הקריאה הראשונה.

יואב קיש: אנחנו לא ניכנס אליו עכשיו, לא נדבר עליו.

<אתי בנדלר: אני לא מבינה.

<אתי בנדלר: אתה רוצה להצביע עליו?

יואב קיש: לא.

<אתי בנדלר: שלא יהיה בכלל פרק, שהחוק לקריאה הראשונה לא יכלול הוראות לעניין תחילה והוראות מעבר?

יואב קיש: נכון.

יואב קיש: יש לנו נושאים מורכבים בעניין הזה, אנחנו נדון בהם לאחר קריאה ראשונה.

<אתי בנדלר: חוסר הנוחות שדיברתי עליו מראש מהליך החקיקה וממספר הדברים שעוברים לשלב הבא רק הולך מתעצם.

יואב קיש: בזה אני עוצר.

<אתי בנדלר: זה מאוד מאוד לא ראוי להשאיר דברים כל כך כבדים לאחרי הקריאה הראשונה.

<אתי בנדלר: אני מאוד מקווה שזה לא יהווה כאן איזה שהוא תקדים להליך חקיקה בחוקים אחרים, זה כל מה שאני יכולה להגיד.

יואב קיש: אני חושב שהפרק הזה מאוד משמעותי, יש לו גם השלכות על הדברים שלא נגענו בהגדרה, ביניהם הנושא של הערוצים הגדולים, המדרגות.

יואב קיש: יש המון השלכות שבכוונה בחרנו לא להיכנס אליהן וישפיעו גם על התחילה והוראות המעבר.

יואב קיש: אני מבקש שלא נקריא אותו, שנכתוב גם בדברי ההסבר, שהתחילה והוראות המעבר יהיו לאחר קריאה ראשונה.

יואב קיש: עכשיו נשאר לנו לעבור על סעיף 6.

יואב קיש: אני מקריא את סעיף 6 – תיקון לחוק התקשורת.

יואב קיש: בחוק התקשורת (בזק ושידורים), השתמ"ב-1982 – בסעיף 6לד סעיפים קטנים (א1) ו-(א3) – בטלים.

יואב קיש: סעיף 6לד1 – בטל.

<אתי בנדלר: רשמתי לעצמי שגם את 6לד3 צריך לבטל.

<נחשון אקסלרד: נכון מאוד, (ב) ו-(ג).

יואב קיש: זה בעצם ההוראות הישנות לערוצים הייעודיים.

<נחשון אקסלרד: זה גם מה שמעביר אותי אוטומטית בתחילת החודש הבא לערוץ 2, בלי קשר למה שקורה פה.

<נחשון אקסלרד: גם את זה צריך לבטל, כפי שאומרת היועצת המשפטית.

<אתי בנדלר: אני מניחה שעל (ב) ו-(ג) בסעיף 6לד3 אין מחלוקת שרוצים לבטל.

<נחשון אקסלרד: את (א) בוודאי שאי אפשר לבטל, כי זו הדרך היחידה שאנחנו נגיע לציבור שלנו.

<אתי בנדלר: נשאר.

<נחשון אקסלרד: נכון.

<נחשון אקסלרד: (ב) ו-(ג) צריכים להיות מבוטלים.

<נחשון אקסלרד: אגב, גם הממשלה הצהירה על זה שבכוונתה לבטל אותם.

<נחשון אקסלרד: יש מכתב של ראש הממשלה נתניהו כשהיה שר התקשורת, שהודיע שיש תכנית לבטל את הסעיפים האלה.

<לאה ורון: אתי, על מה הוא מדבר?

<אתי בנדלר: היום הם נמצאים תחת השגחת המועצה לכבלים ולוויין.

<אתי בנדלר: לפי החוק בנוסחו הנוכחי, בתום שנתיים ממועד תחילת השידורים - - ממתי זה פועל?

<נחשון אקסלרד: זה התחיל ב-2014, אבל הייתה אפשרות לדחות את זה בשנתיים.

<אתי בנדלר: מה התאריך?

<נחשון אקסלרד: בפברואר הקרוב.

<אתי בנדלר: הם אמורים לעבור להיות מפוקחים על ידי הרשות השנייה לטלוויזיה ורדיו, בלי שום קשר לתיקון הנוכחי.

<אתי בנדלר: עכשיו, כיוון - אני מקווה - שהצעת החוק הזאת תתקבל בקריאה השנייה והשלישית לאחר כל הדיונים עוד לפני המועד שבו הם צריכים לעבור, הם יעברו אוטומטית מכוח החוק הזה, לא מכוח ההוראה שקבועה היום בחוק.

<אתי בנדלר: זאת אומרת, המעבר צריך להיות מותנה בזה שהחוק יתקבל.

יואב קיש: מקובל.

יואב קיש: חברי הוועדה, לאחר שדנו בסעיף 6, ולפי התיקונים של היועצת המשפטית, מי בעד הסעיף, שירים את ידו?

יואב קיש: בעד – פה אחד

יואב קיש: נמנעים – אין

יואב קיש: נשאר לנו נושא אחד לדון בו, הוא נושא ארוך.

<דנה נוייפלד: - -

יואב קיש: אנחנו אמרנו שאת כל מה שמבוטל אפשר יהיה לבטל בסעיף 6 לד.

יואב קיש: אמרתם שתבדקו ותוסיפו.

יואב קיש: דנה, אני מחכה עדיין למספר לגבי סעיף 5.

יואב קיש: אני חוזר חזרה לטבלה.

שרן השכל: אפשר, ואני מצטערת שאני חוזרת על זה, כבר עכשיו להוסיף את הסעיף, כדי שלערוץ 24 לא תהיה איזו גיליוטינה מעל הראש.

יואב קיש: איזה סעיף להוסיף?

שרן השכל: להוסיף בסעיף של הרשות השנייה עוד סעיף שמאפשר להחזיק בערוץ הייעודי.

יואב קיש: זה דיון ארוך, שרן, זה דיון מפלצת.

יואב קיש: זה לא הזמן.

יואב קיש: אני רוצה לפנות רגע לערוץ 24.

יואב קיש: את רוצה שלא יהיה חוק?

יואב קיש: את רוצה שהחוק שלך לא יעבור?

שרן השכל: אני לא רוצה - -

יואב קיש: אי אפשר כרגע.

<אתי בנדלר: חברת הכנסת השכל, מה שמדובר, אם אני מבינה נכון, זה בכלל בהוראת מעבר שהם יוכלו להמשיך להחזיק ברישיון שלהם לפי חוק התקשורת, לא לתקן את חוק הרשות השנייה.

יואב קיש: למען הסר ספק, לא הבעתי שום התייחסות מתנגדת או תומכת.

יואב קיש: אני אומר דבר אחד מאוד פשוט.

יואב קיש: כל הנושא הזה יידון בהוראות מעבר אחרי קריאה ראשונה, זה הכל.

<טלי גורן: זה ברור, אבל כרגע אין שום מענה.

יואב קיש: הבנתי, אבל אני לא מחכה.

יואב קיש: את רואה איך אני עובד.

יואב קיש: אני לא מחכה.

יואב קיש: אני מבין את המורכבות.

יואב קיש: אני אדון בזה בהקדם האפשרי.

<אתי בנדלר: סעיף 6 אושר, אדוני?

<אתי בנדלר: הייתה הצבעה?

יואב קיש: כן, 6 אושר, הייתה הצבעה.

יואב קיש: אנחנו בסעיף 5 מחכים רק לסכום.

יואב קיש: אני מבקש שזה יהיה תוך 10 דקות.

<נחשון אקסלרד: זה כולל גם את ביטול של 6לד (ב) ו-(ג)?

<אתי בנדלר: ו-(ג), ולקראת הקריאה השנייה ייבחן אם צריך לבטל גם את (א).

יואב קיש: רגולציית תוכן.

יואב קיש: חברים, בנושא הזה, כמו שאמרנו, הולכים לרשימה נגטיבית.

יואב קיש: מצורף בפניכם נספח.

<אתי בנדלר: רשימה ארוכה של הסעיפים.

יואב קיש: רשימה ארוכה של הסעיפים.

יואב קיש: הוא מתחיל בהצעת יו"ר הוועדה לדיון בוועדה המשותפת, תיקונים מוצעים בחוק הרשות השנייה לערוץ זעיר ולערוץ זעיר ייעודי.

יואב קיש: עכשיו אני הולך להגיד משהו שגם פה אני הולך לחטוף על הראש מהיועצת המשפטית שלי שאני מאוד אוהב.

יואב קיש: אנחנו הולכים להקריא ולעבור סעיף סעיף מתוך 56 הסעיפים שנמצאים פה.

יואב קיש: יש לי כ-25 דקות להקריא את העניין, כאשר בכוונתי לעבור על כל מספר ומספר עד 56.

יואב קיש: זו משימה בלתי אפשרית גם לי.

יואב קיש: מה שאני הולך לעשות זה לדון על הסעיפים בקצב הרגיל והמתון.

יואב קיש: בשעה 15:30 אני אגיע למספר סעיפים שעליהם כבר תהיה לנו הסכמה.

יואב קיש: סעיפים אלה ייכנסו להצעת החוק לקריאה ראשונה.

יואב קיש: כל שאר הסעיפים, וסעיפים נוספים שמי מהגורמים סביב שולחן זה ירצו להכניס לסעיף זה, יידונו לאחר קריאה ראשונה.

יואב קיש: אני חוזר חזרה לסעיף 5 שהקראתי ואני אקריא.

יואב קיש: כתוב כרגע בחוק מאסר שנה.

יואב קיש: ירדנו ממאסר שנה.

יואב קיש: אנחנו קובעים כרגע קנס של מיליון שקלים, כאשר סכום זה הוא סכום ראשוני.

יואב קיש: גם הוא יידון לאחר קריאה ראשונה, אולי יהיו בו שינויים.

יואב קיש: אני רוצה להוסיף עוד סעיף, שזה גם סעיף שנזקק אותו לאחר קריאה ראשונה, שאומר כך: במידה ולא העביר דיווח על היקף הכנסותיו - ייראה כאילו עלה מדרגה מהמדרגה הקודמת שהיה.

יואב קיש: ובמידה והיה מדובר בערוץ גדול מלכתחילה - ייראה כאילו פלח השוק שלו עלה ב-5% נוספים.

יואב קיש: זה 105%, לא אם היה 22% או 27%, נכון?

<נחשון אקסלרד: נכון.

יואב קיש: עלה ל-105% מהכנסתו בשנה הקודמת.

<נחשון אקסלרד: כבוד היושב-ראש, מה זה רלוונטי שזה עוד 5%?

יואב קיש: פה אתה בבעיה.

יואב קיש: אני מציע שאת התיקון הזה נדחה לאחר קריאה ראשונה.

יואב קיש: כרגע אני מגדיר מיליון שקלים, זה מספיק מרתיע.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים – אין

<אתי בנדלר: אדוני, אם יש ספק על אם הייתה הצבעה על כל סעיף 6, אני מבקשת, כדי להסיר ספק - -

יואב קיש: אני מקריא שוב את סעיף 6.

<אתי בנדלר: זה ביטול של סעיפים 6לד (א1) ו-(א3), 6לד1 ו- 6לד3 (ב) ו-(ג) בחוק התקשורת.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים – אין

יואב קיש: עכשיו אני נכנס לנושא של הרשימה.

<אתי בנדלר: של הרשימה שהיא רלוונטית לערוץ זעיר וערוץ זעיר - -

יואב קיש: בהגדרה, זעיר ייעודי הוא זעיר.

יואב קיש: אנחנו מקריאים.

יואב קיש: אמרתי, זו רשימה נגטיבית, אנחנו פוסלים סעיפים.

יואב קיש: לא הלכנו להלבנה, בניגוד לדעות שנשמעו פה.

יואב קיש: הסברתי גם למה.

יואב קיש: סעיף 3א.

<קריאה: 3א זה ירושלים.

יואב קיש: 3א.

יואב קיש: מקום מושבם של הרשות ומוסדותיה ושל חברת החדשות הוא בירושלים.

יואב קיש: מכיוון שהתייחסנו לעניין חברת החדשות, ובוודאי אין בכוונתנו להתייחס לנושא הרשות, סעיף 3א לא חל על ערוץ זעיר.

<אתי בנדלר: זה לא רלוונטי בכלל.

יואב קיש: בסדר, אבל אני יכול להגיד שהוא לא חל ולא רלוונטי.

<אתי בנדלר: לא צריכים - -

יואב קיש: חברת החדשות היא בירושלים.

<אתי בנדלר: הם לא מקימים חברת חדשות.

יואב קיש: אוקי, אז הוא לא רלוונטי.

יואב קיש: הובהר לפרוטוקול שהוא לא רלוונטי.

יואב קיש: סעיף 5(ב)(5).

יואב קיש: לקיום שידורים בשפה הערבית לצרכיה של האוכלוסייה הדוברת ערבית, ולקידום ההבנה והשלום עם המדינות השכנות בהתאם למגמות היסוד של המדינה.

יואב קיש: זה לא חל על ערוצים זעירים.

יואב קיש: זה נראה לי הגיוני מאוד.

יואב קיש: מישהו חושב אחרת?

<נחשון אקסלרד: על הערוץ שלי זה חייב לחול.

יואב קיש: מה שתעשה לעצמך תעשה, אני אומר מה חל כקטגורית של הרגולטור והמחוקק שמנחה את הרגולטור.

<אתי בנדלר: אומרת לי עורכת דין נעמה דניאל בשקט, ואני חושבת שהיא צודקת, שמדובר כאן בסמכויות כלליות של הרשות השנייה שהן רלוונטיות לגבי כלל הערוצים שהם מפקחים עליהם, כולל שידורי הרדיו.

<אתי בנדלר: אני לא חושבת שנכון למחוק את זה באופן כללי, כי יש הוראות ספציפיות לגבי הערוצים האחרים.

<אתי בנדלר: למה לפגוע בתפקידים הכלליים של הרשות השנייה לטלוויזיה ורדיו?

יואב קיש: אני לא מוחק את זה.

<יוליה שמאלוב ברקוביץ: זה רק לגבי זעירים.

יואב קיש: הכל פה הוא רק לגבי זעיר.

יואב קיש: כל הרשימה היא רק לזעירים.

יואב קיש: אני לא מצפה מזעיר לשדר בשפה הערבית.

<יוליה שמאלוב ברקוביץ: אני חושבת שגם את ערוץ 9 אי אפשר לחייב לשדר בערבית.

יואב קיש: השאלה אם סעיפים כלליים שהם חלק ממטרות הרשות השנייה, האם אנחנו צריכים להגיד באופן מובהק שהם חלים או לא חלים על הזעירים.

יואב קיש: מכיוון שאנחנו עוסקים בערוץ זעיר, על נושא הזעיר יש לנו התייחסות מיוחדת.

יואב קיש: מטרת הסעיף הזה לומר לזעירים שאין להם את המחויבות הזו, ולכן הרשות השנייה תבין ולא תצטרך לבוא אליהם בדרישה עקיפה או לא עקיפה בעניין הזה.

<אתי בנדלר: נראה לי שזה מיותר.

יואב קיש: למען הסר ספק.

יואב קיש: מישהו רוצה להעיר הערה לגבי זה?

<אתי בנדלר: הנוסח אמור להיות כך שלעניין ערוץ זעיר לא יחולו הוראות סעיפים אלה ואלה.

יואב קיש: בדיוק, זה הכל.

<רעיה עדני: זו לא הוראה של סעיף.

יואב קיש: אמרנו את זה למען הספק ספק.

יואב קיש: אני רוצה למען הסר ספק, כי הערוצים האלה מודאגים, זה הכל.

<רעיה עדני: השאלה אם זה בכלל - -

יואב קיש: את זה תבדוק היועצת המשפטית.

יואב קיש: אם היא תגיד לי לאחר מכן שזה לא רלוונטי, אני לא אשים את זה.

יואב קיש: סעיף 5(ב)(8).

יואב קיש: לקיום שידורים להקניית השכלה לכלל הציבור ולאוכלוסיות מוגדרות.

יואב קיש: אני לא רואה את זה כצורך לערוץ זעיר.

יואב קיש: 5(ב)(9).

יואב קיש: לקיום שידורים בשפות זרות לעולים חדשים ולתיירים.

יואב קיש: לא מתפקידו של ערוץ זעיר.

<רעיה עדני: אני חושבת שיש הסכמה רחבה בממשלה שהדבר הזה צריך לעבור שינוי מהותי לגבי - -

יואב קיש: כשתעשו את זה, תעשו לכולם.

יואב קיש: אני עוסק כרגע בזעירים.

<רעיה עדני: אנחנו חושבים שהסעיף הזה צריך לחול אחרת.

יואב קיש: יכול להיות שיהיו פה עוד הרבה סעיפים כאלה.

יואב קיש: אל תגידי את זה עכשיו, כי אני רוצה לעסוק עכשיו רק בזעירים.

יואב קיש: אני מבין שיש עוד הרבה סעיפים שהממשלה רוצה לשנות.

יואב קיש: כשהממשלה תעשה את זה, אני אשמח להיות גם בדיון.

יואב קיש: כרגע אנחנו לא דנים בזה.

יואב קיש: אני בסעיף 4 בתיקונים.

יואב קיש: על סעיף 5(ב)(9) דיברתי, אני חושב שהוא לא צריך לחול.

יואב קיש: בואו נלך לסעיף 23(4).

יואב קיש: תמנה על פי המלצת המנהל את נציגי הרשות במועצת המנהלים של החברה.

יואב קיש: מכיוון שאנחנו יודעים שבמועצת המנהלים יש - -

<אתי בנדלר: זה לא רלוונטי, כי אין להם חברה.

יואב קיש: נכון, זה לא רלוונטי.

יואב קיש: 23(4) לא רלוונטי.

<אתי בנדלר: לא צריך לכתוב את זה.

<אתי בנדלר: 23(5).

<אתי בנדלר: במקום המילה "תקבע" את לוח המשדרים העונתיים של המורשים לשידורים לפי הצעה שהציע לה המנהל, תבוא המילה "תבחן".

<יוליה שמאלוב ברקוביץ: אנחנו חושבים שהמילה "תבחן" יותר נכונה.

<זיו גלעדי: למה אנחנו צריכים לבחון את לוח השידורים?

<יוליה שמאלוב ברקוביץ: נעשה איתך דיון אחרי זה.

יואב קיש: אני לא אמרתי שזה לא נכון לגדולים.

יואב קיש: אני מסתכל על הזעירים.

יואב קיש: לגדולים יש משמעויות אחרות.

יואב קיש: אני מוכן לדון בזה אחרי קריאה ראשונה.

יואב קיש: כל מה שמשרדי הממשלה ירצו להוריד בירוקרטיה לגדולים, לאחר קריאה ראשונה אני אוריד, בלי ויכוח.

יואב קיש: אני אפילו לא אשאל אותך, דנה.

יואב קיש: את תגידי שאת רוצה להוריד?

יואב קיש: אם תקבלו הסכמה, אני אוריד.

יואב קיש: איך זה איתכם, בסדר?

<יוליה שמאלוב ברקוביץ: אדוני היושב-ראש, כיוון שלא רצינו לערב את החקיקה הספציפית עם הגדולים, יש פה סעיפים שהם חד משמעית יכולים לרדת גם מהגדולים.

יואב קיש: שמעתם היטב את מה שאמרתי.

יואב קיש: אני קובע שבסעיף (5), במקום המילה "תקבע" תהיה המילה "תבחן".

שרן השכל: אולי צריך לבוא ולהחיל את זה על כולם.

יואב קיש: לא, שרן, הרגע דיברנו על זה.

יואב קיש: אני מדבר רק על הזעירים עכשיו.

יואב קיש: כמה אני יכול להגיד את זה?

יואב קיש: 24(א)(7).

יואב קיש: תכניות ותשדירים שמהם חייב מורשה לשידורים לשמר העתקים מוקלטים, לרבות אופן השימור ותקופתו.

<אתי בנדלר: זה במסגרת סמכויות המועצה.

<יוליה שמאלוב ברקוביץ: המועצה שומרת את זה בעצמה.

<יוליה שמאלוב ברקוביץ: זה אחד הסעיפים שאפשר להחיל גם אחרי זה על הגדולים.

יואב קיש: עזבי את הגדולים עכשיו.

יואב קיש: אמרתי בצורה הכי ברורה, אני לא רוצה לדבר על הגדולים.

יואב קיש: כל מה שתגידו לי שאתם רוצים להסיר על הגדולים לאחר קריאה ראשונה – כך יהיה.

<לאה ורון: יוליה, המועצה שומרת עותקים מוקלטים של התכניות?

<אתי בנדלר: של כל התכניות של כל הערוצים?

<קריאה: היא שומרת באופן דיגיטלי.

יואב קיש: (7) לא חל.

יואב קיש: (8).

יואב קיש: מספר התכניות והיחס הכמותי ביניהן, לפי אלה: (א) סוגי התכניות; (ב) אוכלוסיית היעד אליה מכוונת התכניות; (ג) הפקות מקומיות כהגדרתן בסעיף - -

<אתי בנדלר: זה כללים שהמועצה קובעת.

יואב קיש: נכון.

יואב קיש: כל זה לא רלוונטי לערוץ זעיר?

<קריאה: למה זה לא רלוונטי?

<קריאה: יש פה אחוזים מסוימים - -

יואב קיש: השאלה אם את אומרת שדרך סעיף זה הם שומרים על הייעוד?

<דנה נוייפלד: כן.

יואב קיש: סעיף 8, וזה אלייך יוליה, יאפשר לך לבדוק אם באמת הערוצים הייעודיים עונים להגדרה הייעודית שלהם - סוגי תכניות, אוכלוסיית היעד אליה מכוונות התכניות, הפקות מקומיות.

יואב קיש: הפקות מקומיות קנויות זה פחות רלוונטי בשביל בעלי רישיון לשידור טלוויזיה - -

<אתי בנדלר: לא יבקשו מהם פרטים לעניין הזה אם הם - -

יואב קיש: לא יבקשו.

יואב קיש: שידורים בערבית ובשפות אחרות - כך אני עונה לנושא של 9 ו-24 - ואפיון אזורי או ארצי של התכניות.

יואב קיש: אני מציע להשאיר את סעיף 24(א)(8)(א) עד (ו) כסעיף שייצג את המבחן הייעודי שלהם.

יואב קיש: כך יוכלו לבחון.

יואב קיש: את (ו) אפשר להוריד, אבל - -

<נחשון אקסלרד: אנחנו נעשה ממילא שמאלה וימינה עם זה.

<מירי נאור אליאס: אני רק רוצה לראות שהבנו נכון, שזה יחול רק על ערוץ זעיר ייעודי.

יואב קיש: נכון.

<אתי בנדלר: כל אחת מהפסקאות למה שהוא רלוונטי.

<אתי בנדלר: אם אין לכם שידורים אזוריים, אז - -

יואב קיש: נכון.

יואב קיש: אני משאיר את זה לזעיר ייעודי בלבד.

יואב קיש: לזעיר זה לא רלוונטי.

יואב קיש: הסעיף נשאר.

יואב קיש: אני עובר למספור 9, סעיף 33א(א)(2).

שרן השכל: אני מבקשת להוסיף - -

יואב קיש: ההוספה תהיה לאחר קריאה הראשונה.

יואב קיש: אני עכשיו עובר על רשימה.

יואב קיש: תכיני רשימת הוספה, אני מבטיח לך שאני אעבור.

שרן השכל: תהיה לי.

שרן השכל: אתה מדבר פה על רשימה מלאה.

שרן השכל: יש דברים שצריך להוסיף.

יואב קיש: מה אמרתי, שרן?

יואב קיש: את הרשימה הזאת לא אסיים.

יואב קיש: אני אעבור עד 15:30.

יואב קיש: כל הסעיפים שיהיו פה ייבדקו בהמשך.

יואב קיש: כל הסעיפים שאת תביאי ייבדקו בהמשך.

יואב קיש: אני בסעיף 33א(א)(2).

יואב קיש: המבקש הפקיד בידי הרשות בטוחות.

יואב קיש: זה לא רלוונטי לערוצים הזעירים.

<אתי בנדלר: אין להם התחייבויות לפי החוק?

<דב אברמוביץ: אדוני, זה רלוונטי, אבל זה אותם בטוחות שיש להם היום.

<יוליה שמאלוב ברקוביץ: אנחנו רוצים לראות שאנחנו קובעים את זה בשים לב לגודל הערוץ.

<יוליה שמאלוב ברקוביץ: זה כן רלוונטי.

<אתי בנדלר: את תקבעי את הכללים.

<אתי בנדלר: זה בהתאם לכללים שקבעה המועצה.

יואב קיש: אני רוצה להגיד לך שהכוונה, לפחות שלנו, כמו שעשינו לאורך כל החקיקה, היא לשמר על התנאים הקיימים להם היום, זאת אומרת, על אותן ערבויות, על אותם דברים.

יואב קיש: בעניין הזה יש תנועת ראש חיובית.

<אתי בנדלר: 9 נמחק?

יואב קיש: 9 נמחק, לפי מה שאמרנו כרגע.

יואב קיש: סעיף 10, 59(א).

יואב קיש: ארבעים אחוזים לפחות מכלל שידורי הטלוויזיה יהיו מהפקות מקומיות.

יואב קיש: ב-59 אנחנו מדברים על תוכן השידורים.

<אתי בנדלר: אני חושבת שזה מיותר.

יואב קיש: הגדרנו את זה בחוק.

<אתי בנדלר: אני מגדירה את זה בחוק כפטור.

<אתי בנדלר: אני לא צריכה לכתוב עוד פעם.

יואב קיש: תעשה מה שאת רוצה משפטית עם זה, מבחינתי זה לא חל.

<אתי בנדלר: אני מוחקת את זה מהרשימה, כי אני מגדירה הוראות ספציפיות.

יואב קיש: זה לא רלוונטי לזעיר.

יואב קיש: 59(ב).

יואב קיש: מתוך כלל ההפקות המקומיות, ישדר בעל זיכיון תכניות כמפורט - - גם לא רלוונטי, אותו דבר.

<אתי בנדלר: אותו דבר, לא רלוונטי.

יואב קיש: 59(ג).

יואב קיש: המועצה רשאית לשנות, גם לא רלוונטי.

יואב קיש: סעיף 59(ד) זה סעיף שלא ממש רלוונטי.

<קריאה: זה מדבר על הערוץ השלישי, לכן זה לא רלוונטי.

יואב קיש: לא רלוונטי.

יואב קיש: סיימנו, אנחנו ב-14.

<אתי בנדלר: אי החלת התוספת הראשונה היא בין כך ובין כך לא חלה.

יואב קיש: אי החלת התוספת השנייה גם לא.

<אתי בנדלר: התוספת השנייה לא חלה בשום מקרה?

<אתי בנדלר: אני לא בטוחה.

יואב קיש: מה שיש בתוספת השנייה?

<אתי בנדלר: אני לא יודעת, יש שם כל מיני.

<אתי בנדלר: חלק מההגדרות - אני לא צריכה לכתוב את זה- של התוספת השנייה נשארות בתוספת הראשונה.

יואב קיש: אני רוצה לעצור פה.

יואב קיש: עצרנו אחרי סעיף 14.

יואב קיש: אנחנו לפני סעיף 15 ולפני מאות סעיפים שחברת הכנסת שרן השכל תביא לנו לאחר קריאה ראשונה.

שרן השכל: לבטל, לבטל, לבטל.

<אתי בנדלר: הסעיפים שנכתוב במפורש שלא יחולו, הם הסעיפים 2,3,4,6,7.

יואב קיש: אנחנו מצביעים על הסעיפים שלא יחולו.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים – אין

יואב קיש: אנחנו מצביעים עכשיו על סעיף רגולציית תוכן, הסעיף האחרון.

יואב קיש: אני מצביע לגבי הגדרות לזעיר וזעיר ייעודי בנושא רגולציית תוכן, זאת כפי שהגדרנו עכשיו.

יואב קיש: מי בעד, שירים את ידו?

יואב קיש: בעד – פה אחד

יואב קיש: נמנעים – אין

יואב קיש: אנחנו סיימנו את עבודת ההכנה לקריאה ראשונה.

יואב קיש: ראשית, אני מודה לכל המשתתפים.

יואב קיש: אני רוצה לפתוח בלהודות לצוות של הוועדה: היועצת המשפטית, אתי בנדלר, שגם היא יש לה המון עבודה עד יום שני, למנהלת הוועדה, לאה ורון, ולנעמה דניאל מצוות הייעוץ של ועדת הכלכלה שאנחנו חייבים לה הרבה, גם מי שלא מכיר.

יואב קיש: אני רוצה להודות, אחרי צוות הוועדה, לחברי הכנסת שהיו פה לאורך שעות רבות: לידידי איתן כבל, שותפי לוועדה, ולחברת הכנסת שרן השכל, שהיא הטריגר הראשון להנעת - -

איתן כבל: שעדיין מחפשת איפה החוק שלה.

איתן כבל: עכשיו רק מתחילה העבודה.

יואב קיש: אני חייב להגיד שלאורך כל הדיון היו לה תוספות רבות ופוריות.

יואב קיש: אני בטוח שגם בהמשך הדרך.

יואב קיש: אני רוצה להודות למשרדים שעזרו לנו, שהתעקשו בכל הכוח, שהבינו אותנו וניסו לטייב.

יואב קיש: אני מודה לכם גם על הערותיכם הבונות.

יואב קיש: כל ההערות שלכם שעדיין יישארו פתוחות, ייענו בדיון מעמיק לאחר הקריאה הראשונה.

יואב קיש: לגבי כל הערוצים הייעודים עצמם שבאו והיו פה - אולי יש התנצלות קלה לערוץ 24 שלא דנו בנושא שהכי מטריד אותו - אני מבטיח לכם שתקבלו את כל תשומת הלב הנדרשת.

יואב קיש: מתחייבים לזאת אחרי קריאה ראשונה.

יואב קיש: חוץ מהערוצים הייעודים, אני רוצה להודות לשני הרגולטורים שליוו, ליונתן וליפעת - היא כרגע לא נמצאת - ממועצת הכבלים והלוויין שעזרו לכל האורך.

יואב קיש: אני מודה על העבודה.

יואב קיש: אנחנו עובדים איתכם בשיתוף פעולה.

יואב קיש: גם לרשות השנייה: למנכ"ל שנמצא פה, וליוליה, יושבת הראש, שעזרה ותרמה רבות.

יואב קיש: בכלל, שני הרגולטורים, חשוב לי להגיד את זה.

יואב קיש: אני מודה שלא רואים הרבה מקומות שהרגולטור מבין שהעומס שהמחוקק שם בידו מפריע לשוק.

יואב קיש: שני הרגולטורים, היושב-ראש והצוותים, מבינים את זה, משתפים פעולה, ואומרים: אני רוצה להקל את החקיקה מעבר למה שהצעת החוק עושה.

איתן כבל: דרך אגב, זה קשור גם להקטנת היקפי המשרה.

יואב קיש: זה אתה אמרת.

יואב קיש: אני חושב שאנחנו נמצאים באזור שנוכל לעזור בו גם לערוצים הגדולים, כי יש כוונה של הרגולטורים, של המשרדים וגם שלנו, חברי הכנסת, להיות שם.

יואב קיש: אני אומר גם לערוצים הגדולים, אנחנו נדון בעניין הזה לאחר קריאה ראשונה.

יואב קיש: לא עם כל תאוות

יואב קיש: כם תצאו בידכם בעניין הזה, אבל בהחלט תהיה הקלה רגולטורית גם לערוצים הגדולים, זו לפחות תקוותי לאור מה שנשמע פה.

יואב קיש: אני רוצה להוסיף תודה גדולה וחשובה גם לאנשי משרד התקשורת: ליועצת המשפטית, עורכת דין דנה נויפלד, לאבי, לשירלי שנמצאת ומלווה אותנו לאורך כל הדיונים.

יואב קיש: מילה אחרונה לכל נציגי הציבור - חלקם שלחו לנו חומר כתוב, חלקם היו פה ואמרו את דעתם ועוד נשמע אותם רבות, אם זה לגבי היצירה הישראלית וחשיבותה, אם על זה נושאים ליברלים, אם זה על נושאים אחרים - אני חושב שהיה פה דיון מאוד מעמיק, פורה וחשוב.

יואב קיש: וכמובן לאלעד.

יואב קיש: אחרון חביב זה השר איוב קרא - הוא באמת הרוח החיה מאחורי הרפורמה הגדולה - שבמגבלות הקיימות במסגרת החוק הנוכחי מנסה להוביל מהלכים חשובים לשוק התקשורת.

יואב קיש: אז תודה רבה לכם.

יואב קיש: אני מקווה שבפעם הבאה, וזו המשימה כרגע של הלשכה המשפטית של הוועדה, לייצר מכל ההסכמות שהגענו פה הצעת חוק שתהווה את הדיון לאחר קריאה ראשונה.

יואב קיש: אני חושב שיש הרבה מאוד עבודה.

יואב קיש: אני מאחל לכם בהצלחה.

יואב קיש: יש חשיבות ללוחות הזמנים.

יואב קיש: אתם רואים פה את האנשים מסתכלים עלינו.

יואב קיש: אני מאוד מקווה שביום שני המליאה תתכנס להצביע.

יואב קיש: תודה רבה לכולם.